“Mawufiaɖuƒe la ɖo vɔ. Mitrɔ le miaƒe dzi me, eye mixɔ nyanyui la dzi se!”—MARKO 1:15.\n1, 2. Aleke nàɖe Marko 1:14, 15 me?\nƑE 30 M.Ŋ. mee. Yesu Kristo dze eƒe subɔsubɔdɔ gã la gɔme le Galilea. Enɔ gbeƒã ɖem “Mawu ƒe nyanyui la,” eye eƒe nya siwo nye, “Azãgbe la ɖo dzi, eye mawufiaɖuƒe la ɖo vɔ. Mitrɔ le miaƒe dzi me, eye mixɔ nyanyui la dzi se!” la wɔ dɔ ɖe Galileatɔ geɖe dzi.—Marko 1:14, 15.\n2 “Azãgbe la” ɖo na Yesu be wòadze eƒe subɔsubɔdɔa gɔme be amewo nawɔ nyametsotso si ana woƒe nu nanyo Mawu ŋu. (Luka 12:54-56) ‘Mawu fiaɖuƒe la ɖo vɔ’ elabena Yesu, si nye Fia si Wotia la, nɔ anyi kpli wo. Eƒe gbeƒãɖeɖedɔa ʋã dzidzɔdzɔetɔwo be woatrɔ dzime. Gake aleke woɖee fia be ‘yewoxɔ nyanyuia dzi se’—eye aleke míaxɔ edzi asee?\n3. Nuka wɔwɔ mee amewo to ɖee fia be yewoxɔ nyanyuia dzi se?\n3 Abe Yesu ene la, apostolo Petro xlɔ̃ nu amewo be woatrɔ dzime. Esime Petro nɔ nu ƒom na Yudatɔwo le Yerusalem le ƒe 33 M.Ŋ. ƒe Pentekoste dzi la, egblɔ be: “Mitrɔ le miaƒe dzi me, eye mia dome amesiame naxɔ nyɔnyrɔ ɖe Yesu Kristo ƒe ŋkɔ me hena miaƒe nuvɔ̃wo ƒe keke, eye miaxɔ gbɔgbɔ kɔkɔe wòanye nunana.” Ame akpe geɖe trɔ dzime, xɔ nyɔnyrɔ, heva zu Yesu yomedzelawo. (Dɔwɔwɔwo 2:38, 41, NW; 4:4) Le ƒe 36 M.Ŋ. me la, Trɔ̃subɔdukɔwo me tɔ trɔdzimewo hã ɖe afɔ siawo. (Dɔwɔwɔwo 10:1-48) Le míaƒe ŋkekea me la, nyanyuia dzixɔxɔse le ame akpe geɖe ʋãm be woatrɔ dzime tso woƒe nuvɔ̃wo me, aɖe adzɔgbe na Mawu, ahaxɔ nyɔnyrɔ. Woxɔ xɔxɔ ƒe nyanyui la eye wole Yesu ƒe tafevɔsa la dzi xɔm se. Gawu la, wole nu wɔm le dzɔdzɔenyenye me eye wole Mawu ƒe Fiaɖuƒea ƒe akpa dzi.\n4. Nukae nye xɔse?\n4 Gake nukae nye xɔse? Apostolo Paulo ŋlɔ bena: “Xɔse enye dziɖoɖo ɖe nusiwo wokpɔ mɔ na ŋu kple kaka ɖe nusiwo womekpɔna o la dzi.” (Hebritɔwo 11:1) Míaƒe xɔse naa míekana ɖe edzi be nusianu si ƒe ŋugbe Mawu do le eƒe Nya la me ava eme godoo abe ɖe wòva eme gɔ̃ hã xoxo ene. Ele abe ɖe ɖaseɖiɖi aɖe li si le kpe ɖom edzi na mí be nane nye mía tɔ ene. Xɔse hã nye ‘kaka ɖe nusiwo womekpɔ haɖe o’ alo eɖeɖefia be woka ɖe nusi kpɔm womele o dzi. Míaƒe susu ƒe nugɔmesese kple dzi ƒe ŋudzedzekpɔkpɔ nana míekana ɖe edzi be nusiawo nye nu ŋutɔŋutɔwo, togbɔ be míekpɔ wo o hã.—Korintotɔwo II, 5:7; Efesotɔwo 1:18.\n5. Nukatae xɔse le vevie nenema gbegbe ɖo?\n5 Be gbɔgbɔmenuwo nahiã mí nye seselelãme si wotsɔ dzi míi, gake womedzi mí kple xɔse ya o. Le nyateƒe me la, ‘menye amewo katã sie xɔse le o.’ (Tesalonikatɔwo II, 3:2) Gake ele be xɔse nanɔ Kristotɔwo si hafi woate ŋu anyi Mawu ƒe ŋugbedodowo dome. (Hebritɔwo 6:12) Esi Paulo tɔ asi xɔsetɔ geɖe dzi vɔ la, eŋlɔ bena: “Esi ɖaseɖilawo ƒe alilikpo gã ŋutɔ ƒo xlã mí la, mina míaɖe nu kpekpe sia nu kpekpe kple nuvɔ̃, si ɖea to ɖe mí la ɖa, eye mina míatsɔ dzidodo anɔ dudimekeke, si woɖo na mí la dzi, eye míakpɔ Yesu, si nye xɔse ƒe gɔmeɖola kple nuwula la ɖa.” (Hebritɔwo 12:1, 2) Nukae nye “nuvɔ̃, si ɖea to ɖe mí la”? Eyae nye xɔsemanɔamesi kple xɔse si nɔ amesi tsã la ƒe toyiyi. Be xɔse sẽŋu nayi edzi anɔ mía si la, ele be ‘míalé ŋku ɖe Yesu ŋu vevie’ ahadze eƒe kpɔɖeŋu yome. Ehiã hã be míatsri agbegbegblẽnɔnɔ, awɔ avu kple ŋutilã ƒe dɔwɔwɔwo, atsri ŋutilãmenudidi, xexemenunya, kple kɔnyinyi siwo mesɔ ɖe Ŋɔŋlɔawo nu o. (Galatiatɔwo 5:19-21; Kolosetɔwo 2:8; Timoteo I, 6:9, 10; Yuda 3, 4) Gawu la, ele be míaxɔe ase be Mawu li kpli mí eye be aɖaŋuɖoɖo siwo le eƒe Nya la me wɔa dɔ nyateƒe.\n6, 7. Nukatae wòsɔ be míado gbe ɖa abia xɔse?\n6 Xɔse mate ŋu asu mía si le mía ŋutɔwo ƒe ŋusẽ me o. Xɔse nye Mawu ƒe gbɔgbɔ kɔkɔea, alo dɔwɔŋusẽ, ƒe kutsetsewo dometɔ ɖeka. (Galatiatɔwo 5:22, 23) Ke ne ehiã be míado ŋusẽ míaƒe xɔse ya ɖe? Yesu gblɔ be: ‘Ne mienya alesi miana nunana nyui mia viwo la, ʋuu keke Fofo si le dziƒo mana gbɔgbɔ kɔkɔe amesiwo bianɛ la o mahã?’ (Luka 11:13) Ẽ, mina míado gbe ɖa abia gbɔgbɔ kɔkɔea, elabena ate ŋu ana xɔse si míehiã atsɔ awɔ Mawu ƒe lɔlɔ̃nu le nɔnɔme sesẽtɔ kekeake gɔ̃ hã me la nasu mía si.—Efesotɔwo 3:20.\n7 Esɔ be míado gbe ɖa abia xɔse geɖe. Hafi Yesu nanya gbɔgbɔ vɔ̃ aɖe adoe le ɖekakpui aɖe me la, ɖevia fofo ɖe kuku be: “Xɔse le asinye! Kpe ɖe ŋunye le afisi xɔse hiãm le!” (Marko 9:24, NW) Yesu ƒe apostolowo gblɔ be: “Na míaƒe xɔse nadzi ɖe edzi na mí.” (Luka 17:5) Eyata mina míado gbe ɖa abia xɔse ahaka ɖe edzi be Mawu ɖoa gbedodoɖa mawo ŋu.—Yohanes I, 5:14.\nMawu ƒe Nya Dzixɔxɔse le Vevie\n8. Aleke Mawu ƒe Nya la dzixɔxɔse ate ŋu akpe ɖe mía ŋui?\n8 Do ŋgɔ kpuie na Yesu ƒe vɔsakua la, egblɔ na eyomedzelawo be: “Migana miaƒe dzi naʋuʋu nyanyanya o; mixɔ Mawu dzi se, eye mixɔ nye hã dzinye se.” (Yohanes 14:1) Mí Kristotɔwo míexɔ Mawu kple Via dzi se. Ke Mawu ƒe Nya la ya ɖe? Ne míesrɔ̃e hewɔ eŋudɔ kple kakaɖedzi blibo be aɖaŋuɖoɖo kple mɔfiame nyuitɔwoe le eme na mí la, ate ŋu akpɔ ŋusẽ nyui ɖe míaƒe agbe dzi wòaɖe vi na mí.—Hebritɔwo 4:12.\n9, 10. Aleke nàɖe nya si wògblɔ le Yakobo 1:5-8 ku ɖe xɔse ŋu mee?\n9 Kuxiwo yɔ mí amegbetɔ madeblibowo ƒe agbe me fũ. Gake Mawu ƒe Nya la dzixɔxɔse ate ŋu akpe ɖe mía ŋu ŋutɔ. (Hiob 14:1) Le kpɔɖeŋu me, tsɔe be míenya alesi míanɔ te ɖe tetekpɔ aɖe nui o. Mawu ƒe Nya ɖo aɖaŋu sia na mí be: “Ne mia dometɔ aɖe le nunya hiãm la, neɖe kuku na Mawu, si na amewo katã faa, eye medoa ŋukpe ame o la, eye wòatsɔe anɛ. Ke neɖe kuku le xɔse me, eye megake ɖi aɖeke o; elabena amesi le ɖi kem la, eɖi ƒutsotsoe, si ya ƒona yina gbɔna la. Elabena ame kema megasusu be, yeakpɔ nane atso Aƒetɔ la gbɔ o; ŋutsu dzimevesusula melina sesĩe le eƒe mɔwo katã dzi o.”—Yakobo 1:5-8.\n10 Yehowa Mawu mado ŋukpe mí le esi míehiã nunya hele gbe dom ɖa le ebiam ta o. Ðe eteƒe la, akpe ɖe mía ŋu be nukpɔsusu si sɔ nanɔ mía si ɖe tetekpɔa ŋu. Haxɔsetɔwo aɖo ŋku ŋɔŋlɔ nyui aɖewo dzi na mí alo míake ɖe wo ŋu ne míele Biblia srɔ̃m. Alo Yehowa ƒe gbɔgbɔ kɔkɔea afia mɔ mí le mɔ bubu aɖe nu. Mía Fofo si le dziƒo ana nunya si míatsɔ anɔ te ɖe tetekpɔwo nu la mí ne ‘míeyi edzi le ebiam le xɔse me eye míeke ɖi kura o.’ Ne míele abe ƒutsotsoe si ya ƒona yina gbɔna ene la, ke míate ŋu akpɔ mɔ be míakpɔ naneke tso Mawu gbɔ o. Nukatae? Elabena esia afia be míenye dzimevesusulawo eye míeli ke le gbedodoɖa alo mɔ bubuwo—le xɔse ɖeɖe fia gɔ̃ hã me—nu o. Eyata ehiã be xɔse sẽŋu nanɔ mía si ɖe Mawu ƒe Nya kple mɔfiame si wònana la ŋu. Mina míade ŋugble le alesi wònaa kpekpeɖeŋu kple mɔfiame ƒe kpɔɖeŋu aɖewo ŋu.\nXɔse Kple Agbemenuhiahiãwo\n11. Kakaɖedzi kae Mawu ƒe Nya la dzixɔxɔse na mí ku ɖe míaƒe gbesiagbe nuhiahiãwo ŋu?\n11 Ke ne míele agbemenuhiahiãwo alo ahedada ƒe fu kpem fifia ya ɖe? Mawu ƒe Nya la dzixɔxɔse na mɔkpɔkpɔ si ŋu kakaɖedzi le mí be Yehowa akpɔ míaƒe gbesiagbe nuhiahiãwo gbɔ eye ana nu gbogbo aɖewo amesiwo katã lɔ̃e la mlɔeba. (Psalmo 72:16; Luka 11:2, 3) Ade dzi ƒo na mí ne míede ŋugble le mɔ si dzi Yehowa to na nuɖuɖu eƒe nyagblɔɖila Eliya esime dɔ to la ŋu. Emegbe Mawu to nukumɔ aɖe nu wɔe be wɔ kple ami si dzi nyɔnu aɖe, via ŋutsuvi, kple Eliya nɔ agbe ɖo la mevɔ o. (Fiawo I, 17:2-16) Nenema ke Yehowa kpɔ nyagblɔɖila Yeremya ƒe nuhiahiãwo gbɔe esime Babilontɔwo va ɖe to ɖe Yerusalem. (Yeremya 37:21) Togbɔ be nuɖuɖu ʋɛ aɖe koe nɔ Yeremya kple Eliya si hã la, Yehowa kpɔ wo dzi. Ewɔa nenema ke na amesiwo xɔa eyama dzi sena egbea hã.—Mateo 6:11, 25-34.\n12. Aleke xɔse akpe ɖe mía ŋu be míakpɔ nuhiahiã veviwoe?\n12 Xɔse si ŋuti míatsɔ Biblia ƒe gɔmeɖosewo ŋudɔwɔwɔ akpe ɖo mana míazu ŋutilã me kesinɔtɔwo o ya, gake akpe ɖe mía ŋu be míakpɔ nuhiahiã veviwo. Le kpɔɖeŋu me: Biblia ɖo aɖaŋu na mí be míanye amesiwo ɖia anukware, kua kutri, hedoa vevie nu. (Lododowo 22:29; Nyagblɔla 5:18, 19; Korintotɔwo II, 8:21) Mele be míabu ŋkɔ nyui si anɔ mía ŋu abe dɔwɔlawo ene la nu tsɛe gbeɖe o. Le teƒe siwo dɔ nyuiwo meli woakpɔ awɔ o gɔ̃ hã la, nu dzea edzi na dɔwɔla siwo ɖia anukware, wobi, eye wodoa vevie nu la wu ame bubuwo. Togbɔ be ŋutilãmenu ʋɛ aɖewo koe anɔ dɔwɔla siawo si hã la, zi geɖe la, nuhiahiã veviwo nɔa wo si eye nusi woa ŋutɔwo wɔ dɔ kpɔ la ɖuɖu naa woƒe dzi dzea eme.—Tesalonikatɔwo II, 3:11, 12.\nXɔse Kpena Ðe Mía Ŋu be Míanɔ Te Ðe Nuxaxa Nu\n13, 14. Aleke xɔse kpena ɖe mía ŋu míenɔa te ɖe nuxaxa nui?\n13 Mawu ƒe Nya la ɖee fia tẽ be ele dzɔdzɔmenu be woaxa nu ne lɔlɔ̃tɔ aɖe ku. Blemafofo wɔnuteƒe Abraham fa konyi le srɔ̃a malɔ̃nugbɔ, Sara, ƒe ku ta. (Mose I, 23:2) Dawid xa nu vevie esime wòse be via Absalom ku. (Samuel II, 18:33) Ame deblibo Yesu gɔ̃ hã fa avi le exɔlɔ̃ Lazaro ƒe ku ta. (Yohanes 11:35, 36) Ne lɔlɔ̃tɔ aɖe ku la, ate ŋu adzɔ be konyifafa nawu tsɔtsɔ na mí ya, gake Mawu ƒe Nya la me ŋugbedodowo dzixɔxɔse ate ŋu akpe ɖe mía ŋu míanɔ te ɖe nuxaxa ma nu.\n14 Paulo gblɔ be: ‘Mɔkpɔkpɔ le asinye na Mawu bena tsitretsitsi li na ame dzɔdzɔewo kple ame madzɔmadzɔwo siaa.’ (Dɔwɔwɔwo 24:15) Ehiã be míaxɔ ɖoɖo si Mawu wɔ be woafɔ ame gbogbowo ɖe tsitre ava agbe mee la dzi ase. (Yohanes 5:28, 29) Amesiawo dometɔ aɖewo anye Abraham kple Sara, Isak kple Rebeka, Yakob kple Lea—siwo katã dɔ alɔ̃ le ku me fifia hele tsitretsitsi ava Mawu ƒe xexe yeyea me la lalam. (Mose I, 49:29-32) Dzidzɔ kae nye si wòanye ne wofɔ lɔlɔ̃tɔwo tso ku ƒe alɔ̃ me be woanɔ agbe le anyigba sia dzi! (Nyaɖeɖefia 20:11-15) Xɔse maɖe míaƒe nuxaxa ɖa keŋkeŋ fifia ya o, gake ana míanɔ Mawu, amesi kpena ɖe mía ŋu be míanɔ te ɖe míaƒe lɔlɔ̃tɔ aɖe ƒe ku nu, la ŋu kplikplikpli.—Psalmo 121:1-3; Korintotɔwo II, 1:3.\nXɔse Doa Ŋusẽ Blanuilélawo\n15, 16. (a) Nukatae míate ŋu agblɔ be xɔsetɔwo ƒe blanuiléle menye nu yeye o? (b) Nukae míate ŋu awɔ atsɔ akpɔ blanuiléle gbɔe?\n15 Mawu ƒe Nya la fia hã be xɔsetɔwo gɔ̃ hã ate ŋu alé blanui. Le Hiob ƒe dodokpɔ sesẽa me la, ese le eɖokui me be Mawu gblẽ ye ɖi. (Hiob 29:2-5) Nɔnɔme wɔnublanui si me Yerusalem kple eƒe gliawo nɔ la na Nexemya lé blanui. (Nexemya 2:1-3) Esi Petro gbe nu le Yesu gbɔ megbe la, elé blanui ale gbegbe be “wòfa avi vevie.” (Luka 22:62) Eye Paulo xlɔ̃ nu haxɔsetɔ siwo le hame si le Tesalonika be ‘woafa akɔ na blanuilélawo.’ (Tesalonikatɔwo I, 5:14) Eyata menye xɔsetɔ siwo li egbea koe léa blanui o. Ekema nukae míate ŋu awɔ anɔ te ɖe blanuiléle nu?\n16 Kuxi sesẽ gbogbo siwo me tom míele la ate ŋu awɔe be míalé blanui. Le esi teƒe be míabu wo abe kuxi gã ɖeka ene la, míate ŋu azã Biblia ƒe gɔmeɖosewo atsɔ akpɔ wo gbɔ ɖekaɖekae. Esia awɔe be míaƒe blanuilélea dzi naɖe akpɔtɔ. Dɔwɔna si da sɔ kple ɖiɖiɖeme nyuie hã ate ŋu akpe ɖe mía ŋu. Nu ɖeka ya metrɔna o: Mawu kple eƒe Nya dzixɔxɔse tua gbɔgbɔmenyonyo ɖo elabena edoa ŋusẽ kakaɖedzi si le mía si be etsɔa ɖe le eme na mí vavã.\n17. Aleke míewɔ nya be Yehowa tsɔa ɖe le eme na mí?\n17 Petro na kakaɖedzinya fakɔname sia mí be: “Mibɔbɔ mia ɖokui ɖe Mawu ƒe asi sesẽ la te, bene wòakɔ mi ɖe dzi le ɣeyiɣi, si wòɖo ɖi la dzi. Mitsɔ miaƒe dzimaɖiwo katã da ɖe eyama dzi; elabena eyama léa be na mi.” (Petro I, 5:6, 7) Hakpala la dzi ha be: “Yehowa tso amesiwo katã dze anyi la xɔ, eye wòfɔ amesiwo katã wobɔbɔ ɖe anyi la, ɖe tsitrenu.” (Psalmo 145:14) Ele be míaxɔ kakaɖedzinya siawo dzi ase, elabena wole Mawu ƒe Nya la me. Togbɔ be blanuiléle akpɔtɔ anɔ anyi hã la, aleke wòdoa ŋusẽ xɔse enye si be míanya be míate ŋu adro míaƒe dzimaɖitsitsiwo katã ɖe mía Fofo lɔlɔ̃tɔ si le dziƒo la dzi!\nXɔse Kple Tetekpɔ Bubuwo\n18, 19. Aleke xɔse kpena ɖe mía ŋu be míanɔ te ɖe dɔléle nui eye be míafa akɔ na haxɔsetɔ siwo le dɔ lém?\n18 Woate ŋu ado míaƒe xɔse akpɔ vevie ne mía ŋutɔwo alo míaƒe lɔlɔ̃tɔwo dze dɔ vevie. Togbɔ be Biblia megblɔ be woda gbe le Kristotɔwo abe Epafrodito, Timoteo, kple Trofimo ene ŋu nukutɔe o hã la, ɖikeke mele eme o be Yehowa kpe ɖe wo ŋu be wodo dzi. (Filipitɔwo 2:25-30; Timoteo I, 5:23; Timoteo II, 4:20) Gawu la, hakpala la dzi ha le “amesi léa fɔ ɖe hiãtɔ ŋu” ŋu be: “Yehowa akpe ɖe eŋu le dɔba dzi; ne ele dɔ lém la, atrɔ eƒe aba dzi nɔnɔ bubui.” (Psalmo 41:2-4) Aleke hakpala la ƒe nyawo ate ŋu akpe ɖe mía ŋu be míafa akɔ na haxɔsetɔ siwo le dɔ lém?\n19 Mɔ ɖeka si dzi míato ana gbɔgbɔmekpekpeɖeŋu enye be míado gbe ɖa ɖekae kple amesiwo le dɔ lém alo míado gbe ɖa ɖe wo ta. Togbɔ be míabia egbea be woada gbe le wo ŋu nukutɔe o hã la, míate ŋu abia Mawu be wòana dzidodoŋusẽ kple gbɔgbɔmeŋusẽ si hiã be woado dzi le gbɔdzɔgbɔdzɔ ƒe ɣeyiɣi mawo me la wo ale be woate ŋu anɔ te ɖe woƒe kuxia nu. Yehowa alé wo ɖe te, eye mɔkpɔkpɔ na ɣeyiɣi si me “duametɔ aɖeke magblɔ be, yele dɔ lém o” atu woƒe xɔse ɖo. (Yesaya 33:24) Akɔfafa kae nye si wònye be woanyae be to Yesu Kristo si wofɔ ɖe tsitre kple Mawu ƒe Fiaɖuƒea dzi la, woaɖe ameƒomea me tɔ toɖolawo tso nuvɔ̃, dɔléle, kple ku si me tegbee! Míeda akpe na Yehowa, ‘amesi ada gbe le míaƒe dɔlélewo katã ŋu,’ ɖe mɔkpɔkpɔ wɔnuku siawo ta.—Psalmo 103:1-3; Nyaɖeɖefia 21:1-5.\n20. Nukatae míate ŋu agblɔ be xɔse ate ŋu alé mí ɖe te le tsitsi ƒe “ŋkeke vɔ̃wo” me?\n20 Xɔse ate ŋu alé mí ɖe te le tsitsi ƒe “ŋkeke vɔ̃wo” me, esime míaƒe lãmesẽ kple ŋusẽ dzi le ɖeɖem kpɔtɔ. (Nyagblɔla 12:1-7) Eyata ame tsitsi siwo le mía dome ate ŋu ado gbe ɖa abe alesi hakpala si tsi la dzi hae ene be: “Wòe nye nye mɔkpɔkpɔ, Aƒetɔ Yehowa . . . Megagbem le amegãkuɣi o, eye ne nye ŋusẽ nu yi la, megagblẽm ɖi o!” (Psalmo 71:5, 9) Hakpala la se le eɖokui me be yehiã Yehowa ƒe kpekpeɖeŋu eye nenema ke mía hati Kristotɔ geɖe siwo tsi le Mawu ƒe subɔsubɔdɔa me la hã sena le wo ɖokui mee. Le xɔse si le wo si ta la, woate ŋu aka ɖe edzi be Yehowa ƒe kpekpeɖeŋu si nu metsina o la aɖo yewo gbɔ ɖaa.—Mose V, 33:27.\nLé Mawu ƒe Nya Dzixɔxɔse Me Ðe Asi\n21, 22. Ne xɔse le mía si la, ŋusẽ kae wòkpɔna ɖe míaƒe ƒomedodo kple Mawu dzi?\n21 Nyanyuia kple Mawu ƒe Nya bliboa dzixɔse kpena ɖe mía ŋu be míate ɖe Yehowa ŋu kplikplikpli. (Yakobo 4:8) Nyateƒee, eyae nye míaƒe Aƒetɔ Dziɖulagã, eye eyae ganye mía Wɔla kple Fofo hã. (Yesaya 64:8; Mateo 6:9; Dɔwɔwɔwo 4:24) Hakpala la dzi hã be: “Fofonye nènye, nye Mawu kple nye xɔname ƒe aga.” (Psalmo 89:27) Ne míexɔ Yehowa kple eƒe Nya si tso gbɔgbɔ me dzi se la, míawo hã míate ŋu abui be enye ‘xɔname ƒe agakpe’ na mí. Mɔnukpɔkpɔ dodzidzɔname kae nye si!\n22 Yehowae nye Kristotɔ siwo wotsɔ gbɔgbɔ dzii kple woƒe zɔhɛ siwo kpɔa mɔ be yewoanɔ anyigba dzi la Fofo. (Romatɔwo 8:15) Eye míaƒe Dziƒofofoa dzixɔxɔse medoa ŋukpe ame gbeɖe o. Dawid gblɔ be: “Ne nye ŋutɔ fofonye kple nye ŋutɔ danye agblẽm ɖi la, Yehowa ŋutɔ axɔm.” (Psalmo 27:10, NW) Gawu la, kakaɖedzi sia le mía si be: “Yehowa maɖe asi le eƒe dukɔ ŋu o le eƒe ŋkɔ gã la ta.”—Samuel I, 12:22.\n23. Be míayi edzi anɔ ƒomedodo me kple Yehowa tegbee la, nukae wòbia tso mía si?\n23 Le nyateƒe me la, be míayi edzi anɔ ƒomedodo me kple Yehowa la, ele be míaxɔ nyanyuia dzi ase ahaxɔ Ŋɔŋlɔawo dzi ase ŋutɔŋutɔ—be wonye Mawu ƒe Nya. (Tesalonikatɔwo I, 2:13) Ele be míaxɔ Yehowa dzi ase bliboe ahana eƒe Nya la naklẽ ɖe míaƒe mɔ dzi. (Psalmo 119:105; Lododowo 3:5, 6) Míaƒe xɔse atsi ne míele gbe dom ɖa nɛ heka ɖe eƒe amenuveve, nublanuikpɔkpɔ, kple kpekpeɖeŋu dzi.\n24. Nya fakɔname kae wogblɔ ɖe Romatɔwo 14:8?\n24 Xɔse ʋã mí be míetsɔ mía ɖokui aɖe adzɔgbe na Mawu tegbee. Esi xɔse sẽŋu le mía si ta la, ne edzɔ be míaku gɔ̃ hã la, míenye esubɔla ɖeadzɔgbe siwo si tsitretsitsi mɔkpɔkpɔ le. Ẽ, ‘ne míele agbe kple ne míeku siaa la, míenye Yehowa tɔ.’ (Romatɔwo 14:8) Mina nya fakɔname sia nanɔ dzi me na mí esi míeyi edzi ka ɖe Mawu ƒe Nya dzi eye míeyi edzi le nyanyuia dzi xɔm se.\n• Nukae nye xɔse, eye nukatae míehiã nɔnɔme sia?\n• Nukata wòle vevie be míaxɔ nyanyuia kple Mawu ƒe Nya bliboa dzi ase?\n• Aleke xɔse kpena ɖe mía ŋu be míakpe akɔ kple tetekpɔ vovovowoe?\n• Nukae akpe ɖe mía ŋu be míalé míaƒe xɔse me ɖe asi?\n[Nɔnɔmetata siwo le axa 12]\nYehowa lé Yeremya kple Eliya ɖe te le esi xɔse nɔ wo si ta\nXɔse sẽŋu nɔ Hiob, Petro, kple Nexemya si\nBe míayi edzi anɔ ƒomedodo me kple Yehowa tegbee la, ele be míaxɔ nyanyuia dzi ase\nƉoe Ɖe Amewo Ɖoe Ɖe Amewo Èxɔ Nyanyuia Dzi Se Ŋutɔŋutɔa?\nw03 1/15 axa 10-15


Na Nu Si Tae Nèxlẽ Ŋɔŋlɔa Ðo La Me Nakɔ | Nuxexlẽ Kple Nufiafia\nNa Nu Si Tae Nèxlẽ Ŋɔŋlɔa Ðo La Me Nakɔ\nNU SI NÀWƆ: Mègaxlẽ ŋɔŋlɔ aɖe ko ayi nya bubu dzi o. Na ƒomedodo si le ŋɔŋlɔ si nèxlẽ kple nya vevi si me ɖem nèle dome la me nakɔ na wò nyaselawo nyuie.\nHe susu yi nya veviawo dzi. Ne èxlẽ mawunyakpukpui aɖe vɔ la, he susu yi eme nya siwo ku ɖe nya vevi si me dzrom nèle ŋu la dzi. Àte ŋu awɔ esia ne ègbugbɔ xlẽ nya vevi mawo alo nèbia nya aɖe si ana nyaselawo nade dzesi nya veviawo.\nNe àzã nya bubuwo atsɔ ahe susu ayi nya vevi si le mawunyakpukpuia me dzi la, wɔe le mɔ si ana wò nyaselawo nakpɔ ƒomedodo si le Biblia me nyaawo kple nya si me ɖem nèle dome la nu.\nTe gbe ɖe nya vevia dzi. Ne èna wò nyaselawo nya susu si tae nèle ŋɔŋlɔ aɖe xlẽ ge hafi xlẽe la, na ale si ŋɔŋlɔa me nya veviawo ɖo kpe edzii la me nakɔ.\nNa wò Biblia nanɔ ʋuʋu ɖi esime nèle ŋɔŋlɔa me ɖem. Esia akpe ɖe nyaselawo ŋu woakpɔ kadodo si le nya si gblɔm nèle kple mawunyakpukpui si nèxlẽ la dome.\nNa wò numeɖeɖea gɔme sese nanɔ bɔbɔe. Ƒo asa na nuƒoƒo tso nya bubu siwo meku ɖe nya vevia ŋu o la ŋu. Bu nu siwo wò nyaselawo nya tso nyatia ŋu xoxo la ŋu be wòakpe ɖe ŋuwò nànya nya siwo wòahiã be nàgblɔ atsɔ aɖe nyaa me be eme nakɔ na wo nyuie.\nNu kae wòle be nàwɔ le mawunyakpukpui aɖe xexlẽ vɔ megbe atsɔ akpe ɖe wò nyaselawo ŋu be woase susu si tae nèxlẽ mawunyakpukpuia ɖo la gɔme?\nƉoe Ɖe Amewo Ɖoe Ɖe Amewo Na Nu Si Tae Nèxlẽ Ŋɔŋlɔa Ðo La Me Nakɔ\nNuxexlẽ Kple Nufiafia—Na Nu Si Tae Nèxlẽ Ŋɔŋlɔa Ðo La Me Nakɔ


Nu Kae Nye Mawu Fiaɖuƒe La? | Nya Nyui\n1. Nu kae nye Mawu Fiaɖuƒe la?\nNu ka ta Yesu nye Fia si dze?—MARKO 1:40-42.\nMawu Fiaɖuƒea nye dziɖuɖu si woɖo anyi le dziƒo. Ava xɔ ɖe dziɖuɖu bubuwo katã teƒe, eye wòana woawɔ Mawu ƒe lɔlɔ̃nu le dziƒo kple anyigba dzi. Mawu Fiaɖuƒe ŋuti nyaa nye nya nyui. Míehiã na dziɖuɖu nyui, eye eteƒe madidi o Mawu Fiaɖuƒea akpɔ hiahiã ma gbɔ. Ana ame siwo katã le anyigba dzi la nawɔ ɖeka.—Xlẽ Daniel 2:44; Mateo 6:9, 10; 24:14.\nFia nɔa fiaɖuƒe ɖe sia ɖe nu. Yehowa tia Via Yesu be wòanye Eƒe Fiaɖuƒea ƒe Fia.—Xlẽ Nyaɖeɖefia 11:15.\nKpɔ video si nye Nu Kae Nye Mawu Fiaɖuƒe La?\n2. Nu ka tae Yesu nye Fia si dze?\nMawu ƒe Viae nye Fia si dze, elabena eƒe dɔme nyo, eye wòléa nya dzɔdzɔe me ɖe asi goŋgoŋ. (Mateo 11:28-30) Azɔ hã ŋusẽ geɖe le esi be wòakpe ɖe amewo ŋu, elabena aɖu anyigba la dzi tso dziƒo. Esi wofɔ Yesu ɖe tsitre megbe la, eyi dziƒo ɖalala le Yehowa ƒe ɖusime. (Hebritɔwo 10:12, 13) Mlɔeba la, Mawu na ŋusẽe be wòadze dziɖuɖu gɔme.—Xlẽ Daniel 7:13, 14.\n3. Ame kawoe aɖu fia kple Yesu?\nAmewo ƒe ƒuƒoƒo aɖe si woyɔ be “ame kɔkɔewo” aɖu fia kple Yesu le dziƒo. (Daniel 7:27) Yesu ƒe apostolo wɔnuteƒeawoe nye ame kɔkɔe siawo ƒe gbãtɔwo. Yehowa yi edzi le ŋutsu kple nyɔnu nuteƒewɔlawo tiam be woanye ame kɔkɔeawo va de asi na egbe. Ne wofɔ wo ɖe tsitre la, wonaa gbɔgbɔŋutilã wo, abe ale si wònɔ le Yesu gome ene.—Xlẽ Yohanes 14:1-3; 1 Korintotɔwo 15:42-44.\nAme nenie ayi dziƒo? Yesu yɔ ƒuƒoƒo si ayi dziƒo la be “alẽha sue.” (Luka 12:32) Mlɔeba woƒe xexlẽme bliboa anye ame 144,000. Eye woakpe ɖe Yesu ŋu woaɖu fia ɖe anyigba la dzi.—Xlẽ Nyaɖeɖefia 14:1.\n4. Nu kawoe dzɔ esime Yesu dze dziɖuɖu gɔme?\nMawu Fiaɖuƒea dze dziɖuɖu gɔme le ƒe 1914 me. * Afɔ gbãtɔ si Yesu ɖe abe Fia ene lae nye be etsɔ Satana kple eƒe gbɔgbɔ vɔ̃wo ƒu gbe ɖe anyigba dzi. Satana do dziku vevie eye wòhe fukpekpewo va anyigba blibo la katã dzi. (Nyaɖeɖefia 12:7-10, 12) Tso ekema dzi la, ameƒomea ƒe kuxiwo do gã ɖe edzi ale gbegbe. Aʋawɔwɔwo, dɔwuame, dɔvɔ̃ kple anyigbaʋuʋu siwo teƒe kpɔm míele la katã nye “dzesi” be eteƒe madidi o Fiaɖuƒea akpɔ anyigba la dzi nyawo gbɔ bliboe.—Xlẽ Luka 21:7, 10, 11, 31.\n5. Nu kawoe Mawu Fiaɖuƒea le wɔwɔm?\nTo xexea me katã ƒe gbeƒãɖeɖedɔa dzi la, Mawu Fiaɖuƒea le ameha gã aɖe si tso dukɔwo katã me la nu ƒom ƒu fifia gɔ̃ hã. Ame fafa miliɔn geɖewo le Yesu teviwo zum. Mawu Fiaɖuƒea akpɔ wo ta ne ele fifinuɖoanyi vɔ̃ɖi sia tsrɔ̃m ɖa le anyigba dzi. Eya ta ame siwo katã di be yewoakpɔ gome le Mawu Fiaɖuƒea me la nasrɔ̃ ale si woanye Yesu tevi ɖotowo.—Xlẽ Nyaɖeɖefia 7:9, 14, 16, 17.\nLe ƒe 1,000 me la, Mawu Fiaɖuƒea ana tame si Mawu ɖo ɖe ameƒomea ŋu le gɔmedzedzea me la nava eme. Anyigba blibo la katã azu paradiso. Mlɔeba Yesu agbugbɔ Fiaɖuƒea ade asi na Fofoa. (1 Korintotɔwo 15:24-26) Èdze si ame aɖe si nàdi be yeagblɔ Mawu Fiaɖuƒea ŋu nya na?—Xlẽ Psalmo 37:10, 11, 29.\n^ mm. 6 Ne èdi be yeaxlẽ nu geɖe tso Biblia me nyagblɔɖi siwo ku ɖe ƒe 1914 ŋu la, kpɔ agbalẽ si nye Nu Kae Biblia Fia Mí? ƒe axa 217-220.\nƉoe Ɖe Amewo Ɖoe Ɖe Amewo Nu Kae Nye Mawu Fiaɖuƒe La?


‘Yehowa Nya Ame Siwo Nye Etɔwo’ | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexico Tokunɔgbe Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Ne ame aɖe lɔ̃a Mawu la, Mawu dzea sii.”—1 KOR. 8:3.\nNu kae na míeka ɖe edzi be ame aɖeke mate ŋu agblẽ Yehowa ƒe tameɖoɖowo me o?\nNyateƒenya vevi eve kawo dzie Yehowa ƒe sewo kple gɔmeɖosewo nɔ te ɖo?\nAleke nu siwo míesrɔ̃ le 2 Timoteo 2:19 do ŋusẽ ale si míexɔ Yehowa dzi se?\n1. Gblɔ Biblia me ŋutinya si ɖe ale si Mawu subɔla aɖewo tsɔ nuŋububu totro ble wo ɖokuiwoe fia. (Kpɔ nɔnɔmetata si le nyati sia tame.)\nGBE ÐEKA ŋdi la, Nunɔlagã Aron tɔ ɖe Yehowa ƒe avɔgbadɔ la nu eye wòlé dzudzɔdogba ɖe asi. Korax kple ŋutsu 250 hã nɔ exa nɔ dzudzɔ dom na Yehowa, eye wo dometɔ ɖe sia ɖe lé eƒe dzudzɔdogba ɖe asi. (4 Mose 16:16-18) Edze abe ŋutsuawo katã nye Yehowa subɔla wɔnuteƒewo ene. Gake to vovo na Aron la, Korax kple ŋutsu mamlɛawo nye dadala dzeaglã siwo di be yewoaxɔ nunɔladɔa le Aron si. (4 Mose 16:1-11) Woflu wo ɖokuiwo hesusui be yewoƒe tadedeagu adze Mawu ŋu. Gake woƒe nuwɔna ma nye bubumademade Yehowa, ame si tea ŋu kpɔa dziwo me la ŋu, elabena ede dzesi woƒe alakpanuwɔwɔ la.—Yer. 17:10.\n2. Nya kae Mose gblɔ ɖi, eye aleke eƒe nyawo va eme?\n2 Esɔ ŋutɔ be Mose gblɔe ɖi ŋkeke si do ŋgɔ be: “Etsɔ la Yehowa aɖe ame si nye etɔ . . . afia.” (4 Mose 16:5) Yehowa de vovototo esubɔla akuakuawo kple alakpatɔwo dome esi “dzo tso Yehowa gbɔ fiã [Korax kple] ŋutsu alafa eve blaatɔ̃, siwo tsɔ dzudzɔdonu vɛ la.” (4 Mose 16:35; 26:10) Le ɣeyiɣi ma ke me la, Yehowa kpɔ Aron ta tsɔ ɖee fia be eyae nye nunɔla si yetia si nye Mawu subɔla vavã.—Mixlẽ 1 Korintotɔwo 8:3.\n3. (a) Nu kae dzɔ le apostolo Paulo ƒe ŋkekea me? (b) Nu kae míate ŋu asrɔ̃ tso nu si Yehowa tu kple aglãdzelawo ƒe alafa aɖewo do ŋgɔ me?\n3 Nu sia tɔgbi gadzɔ anɔ abe ƒe 1,500 ene megbe le apostolo Paulo ƒe ŋkekea me. Ame aɖewo siwo yɔ wo ɖokui be Kristotɔwo la nɔ aʋatsonufiafiawo dom ɖe ŋgɔ; evɔ wogale hamea me. Awɔ na ame aɖewo be vovototo aɖeke mele xɔsegbela siawo kple hamea me tɔ mamlɛawo dome o. Gake woƒe xɔsegbegbea nye afɔku gã aɖe na Kristotɔ wɔnuteƒewo. Amegãxi siawo siwo do alẽgbalẽ la ‘trɔa ame aɖewo ƒe xɔse bua anyi.’ (2 Tim. 2:16-18) Yehowa ya le nu siwo katã le dzɔdzɔm la kpɔm nyuie! Eye anɔ eme be esia nɔ nyanya na Paulo, elabena enya nu si Mawu tu kple aglãdzela Korax kple edzidelawo ƒe alafa aɖewo do ŋgɔ. Eya ta mina míadzro Ŋɔŋlɔawo ƒe akpa wɔdɔɖeamedzi aɖe me akpɔ nu si míate ŋu asrɔ̃ tso eme ɖa.\n“NYE YEHOWA NYEMETRƆ O”\n4. Nu ka dzie Paulo ka ɖo, eye nya kae wògblɔ na Timoteo?\n4 Paulo ka ɖe edzi be Yehowa ate ŋu akpɔ ame siwo mele esubɔm anukwaretɔe o la adze sii, eka ɖe edzi hã be Yehowa nya ame siwo ɖoa toe. Paulo ɖe ale si gbegbe wòka ɖe esia dzii fia le nya siwo wòzã esi gbɔgbɔ ʋãe wònɔ agbalẽ ŋlɔm na Timoteo la me. Esi Paulo ƒo nu tso ale si xɔsegbela mawo ƒe nuwɔna le nu gblẽm le hamea me ŋu vɔ la, egblɔ be: ‘Ke hã, Mawu ƒe gɔmeɖoanyi sesẽ la li ke, eye nutrenu sia le eŋu be: “Yehowa nya ame siwo nye etɔwo,” eye: “Ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ.”’—2 Tim. 2:18, 19.\n5, 6. Nu ka tae Paulo zã nyagbɔgblɔ “Mawu ƒe gɔmeɖoanyi sesẽ,” eye ŋusẽ kae nya sia kpɔ ɖe Timoteo dzi?\n5 Nu kae ɖe dzesi le nya siwo Paulo zã le mawunyakpukpui sia me ŋu? Teƒe sia koe nyagbɔgblɔ “Mawu ƒe gɔmeɖoanyi sesẽ” dze le le Biblia me. Wozãa nya “gɔmeɖoanyi” le Biblia me tsɔ wɔa kpɔɖeŋu na nu vovovowo. Le kpɔɖeŋu me, wozãe na Yerusalem si nye blema Israel ƒe fiadu. (Ps. 87:1, 2) Wotsɔ Yesu ƒe wɔƒe le Yehowa ƒe tameɖoɖowo me hã sɔ kple gɔmeɖoanyi. (1 Kor. 3:11; 1 Pet. 2:6) Ke nu kae nɔ susu me na Paulo esi wòƒo nu tso “Mawu ƒe gɔmeɖoanyi sesẽ” la ŋu?\n6 Paulo zã nyagbɔgblɔ “Mawu ƒe gɔmeɖoanyi sesẽ” esi wòhe susu yi Mose ƒe nya si wògblɔ na Korax kple edzidelawo, si dze le 4 Mose 16:5, la dzi. Edze ƒãa be Paulo di be yeade dzi ƒo na Timoteo ahaɖo ŋku edzi nɛ be ŋutete le Yehowa si be wòakpɔ aglãdzelawo ahagblẽ woƒe tameɖoɖowo me. Esia tae wòhe susu yi Mose ƒe ŋkekea me nudzɔdzɔ ma dzi ɖo. Xɔsegbelawo mate ŋu agblẽ Yehowa ƒe tameɖoɖo me o, abe ale si ko Korax kple edzidelawo hã mete ŋu gblẽ eƒe tameɖoɖo me le blema o ene. Paulo meɖe nu si “Mawu ƒe gɔmeɖoanyi sesẽ” la fia me tsitotsito o. Ke hã, nya si wòzã la ado ŋusẽ Timoteo be wòaka ɖe Yehowa dzi ahaɖo ŋu ɖe eŋu bliboe.\n7. Nu ka tae míate ŋu aka ɖe Yehowa ƒe dzɔdzɔenyenye kple nuteƒewɔwɔ dzi?\n7 Yehowa ƒe nudidiwo metrɔna o. Psalmo 33:11 gblɔ be: “Yehowa ƒe adaŋudede li tegbee, eye eƒe dzimesusuwo tso dzidzime yi dzidzime.” Biblia ƒe akpa bubuwo ɖee fia be Yehowa ƒe fiaɖuɖu, eƒe amenuveve, eƒe dzɔdzɔenyenye kple eƒe nuteƒewɔwɔ li tegbee. (2 Mose 15:18; Ps. 106:1; 111:3; 117:2) Maleaxi 3:6 gblɔ be, “Nye Yehowa nyemetrɔ o.” Nenema kee Yakobo 1:17 gblɔ be, Yehowa “metrɔna abe vɔvɔli ene o.”\n“NUTRENU” SI NANA MÍEXƆA YEHOWA DZI SENA GEÐE WU\n8, 9. Nusɔsrɔ̃ kae le nuŋɔŋlɔ si woɖe ɖe “Mawu ƒe gɔmeɖoanyi sesẽ” la ŋu me na mí?\n8 “Nutrenu” si wozã le 2 Timoteo 2:19 fia nuŋɔŋlɔ si woɖe ɖe nu ŋu. Eya ta kpɔɖeŋu si wɔm Paulo le le afi sia la ku ɖe xɔ ƒe gɔmeɖoanyi si ŋu woɖe nuŋɔŋlɔ aɖe ɖo ŋu. Wowɔa esia le blema, ɖewohĩ be woatsɔ aɖe ame si tu xɔa alo ame si tɔ wònye la afia. Paulo ye nye Biblia ŋlɔla gbãtɔ si zã kpɔɖeŋu sia. * Nuŋɔŋlɔ evee le “Mawu ƒe gɔmeɖoanyi sesẽ” la ŋu. Gbãtɔe nye, ‘Yehowa nya ame siwo nye etɔwo.’ Eveliae nye, ‘Ame sia ame si yɔa Yehowa ƒe ŋkɔ la, nete ɖa le nu madzɔmadzɔ wɔwɔ gbɔ.’ Esia ɖo ŋku nya si dze le 4 Mose 16:5 dzi na mí.—Mixlẽe.\n9 Nusɔsrɔ̃ kae le nuŋɔŋlɔ si woɖe ɖe “Mawu ƒe gɔmeɖoanyi sesẽ” la ŋu me na mí? Le ame siwo nye Mawu tɔwo gome la, Yehowa ƒe sewo kple gɔmeɖosewo nɔ te ɖe nyateƒenya vevi eve dzi: (1) Yehowa lɔ̃a ame siwo wɔa nuteƒe nɛ, eye (2) Yehowa lé fu nu madzɔmadzɔ wɔwɔ. Aleke nya sia do ƒome kple xɔsegbegbe ƒe nya si le hamea me?\n10. Ŋusẽ kae xɔsegbela siwo nɔ Paulo ƒe ŋkekea me ƒe nuwɔna kpɔ ɖe nuteƒewɔlawo dzi?\n10 Anɔ eme be xɔsegbela siwo nɔ hamea me la ƒe nuwɔnawo nɔ fu ɖem na Timoteo kple nuteƒewɔla bubuwo. Kristotɔ aɖewo anya tsi dzi ɖe nu si tae woɖe mɔ na ame mawo tɔgbi wokpɔtɔ nɔ hamea me ŋu. Nuteƒewɔlawo anya nɔ wo ɖokuiwo biam be ɖe Yehowa le vovototo si le yewoƒe nuteƒewɔwɔ veviedodotɔe kple xɔsegbelawo ƒe alakpasubɔsubɔ dome la kpɔma?—Dɔw. 20:29, 30.\nXɔsegbelawo ƒe nuwɔnawo meflu Timoteo o (Kpɔ memama 10-12)\n11, 12. Aleke Paulo ƒe lɛtaa do ŋusẽ Timoteo ƒe xɔse?\n11 Ðikeke mele eme o be Paulo ƒe lɛtaa do ŋusẽ Timoteo ƒe xɔse. Eye eɖo ŋku nu si dzɔ esime Yehowa ʋli nuteƒewɔla Aron ta heklo nu le Korax kple edzidelawo ƒe alakpanuwɔwɔwo dzi la dzi nɛ. Yehowa gbe wo hetsrɔ̃ wo. Le nyateƒe me la, Paulo nɔ gbɔgblɔm be togbɔ be Kristotɔ alakpatɔwo nɔ hamea me hã la, Yehowa nya ame siwo nye etɔwo abe ale si wònɔ le Mose ƒe ŋkekea me ene.\n12 Yehowa metrɔna gbeɖe o; eya ta míate ŋu aɖo ŋu ɖe eŋu ɣesiaɣi. Elé fu nu madzɔmadzɔ wɔwɔ, eye ehea to na nu vɔ̃ wɔla matrɔdzimewo le ɣeyiɣi si sɔ dzi. Esi Timoteo nye ame si “le Yehowa ƒe ŋkɔ yɔm” ta la, lɛtaa me nyawo ɖo ŋku agba si le eya ŋutɔ hã dzi be wòaƒo asa na Kristotɔ alakpatɔawo ƒe ŋusẽkpɔɖeamedziwo la dzi nɛ. *\nYEHOWA ÐOA ETEƑE NA ESUBƆLA WƆNUTEƑEWO GODOO\n13. Nu ka dzie míate ŋu aka ɖo?\n13 Nya siwo gbɔgbɔ ʋã Paulo wòŋlɔ la ate ŋu ado ŋusẽ míawo hã. Gbã la, míeka ɖe edzi be míaƒe nuteƒewɔwɔ le nyanya na Yehowa nyuie. Menye ɖeko Yehowa nya be ye subɔla wɔnuteƒewo li dzro ko o. Ke boŋ etsɔ ɖe le eme na ame siwo nye etɔwo la vevie. Biblia gblɔ be: “Yehowa ƒe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple woƒe dzi blibo.” (2 Kron. 16:9) Eya ta míate ŋu aka ɖe edzi bliboe be Yehowa maŋlɔ nu siwo míewɔ nɛ “tso dzi dzadzɛ” me la be o, aɖo eteƒe na mí godoo.—1 Tim. 1:5; 1 Kor. 15:58.\n14. Subɔsubɔ ka ƒomevie Yehowa lé fui?\n14 Evelia, míekpɔe be Yehowa lé fu subɔsubɔ si me alakpanuwɔwɔ le. Esi eƒe ŋku “kpɔa anyigba blibo la dzi” ta la, edea dzesi ame siwo meku ɖe eŋu “kple woƒe dzi blibo” o. Lododowo 3:32 gblɔ be: “Godzela [alo, ameflula] enye ŋunyɔ na Yehowa.” Le kpɔɖeŋu me, Yehowa lé fu ame si wɔa nu le amewo ŋkume abe ɖe wòle to ɖom Yehowa ene gake wòtsɔ nu vɔ̃ wɔwɔ ɖo dɔe le bebeme. Biblia gblɔ be: “Ame si tsɔ nu tsyɔ eƒe vodada dzi la, madze edzi nɛ o.” Nu si tae nye be, Yehowa nye ŋusẽkatãtɔ kple dzɔdzɔetɔ, eya ta aklo nu le ameflulawo dzi godoo.—Lod. 28:13; mixlẽ 1 Timoteo 5:24; Hebritɔwo 4:13.\n15. Nu kae wòle be míaƒo asa na, eye nu ka tae?\n15 Yehowa subɔla akpa gãtɔ lɔ̃nɛ kple woƒe dzi blibo eye woɖia anukware nɛ. Menye nu si bɔ be nɔvi aɖe naɖoe koŋ anɔ alakpanu wɔm le Yehowa subɔsubɔ me o. Gake ne esia dzɔ le Mose ƒe ŋkekea kple Kristotɔ gbãtɔwo ŋɔli la, ke ate ŋu adzɔ egbea hã. (2 Tim. 3:1, 5) Ðe esia fia be míanɔ nazã bum ɖe nɔvi Kristotɔwo ŋu, anɔ ɖi kem woƒe nuteƒewɔwɔ na Yehowaa? Kura o! Masɔ be míanɔ susu vɔ̃ bum ɖe mía nɔviwo ŋu o. (Mixlẽ Romatɔwo 14:10-12; 1 Korintotɔwo 13:7.) Gawu la, ne enye numame na mí be míekea ɖi nɔvi siwo le hamea me ƒe nuteƒewɔwɔ la, esia agblẽ mía kple Yehowa dome.\n16. (a) Nu kae wòle be míawɔ be míaho alakpanuwɔwɔ ɖe sia ɖe ɖa le míaƒe dzi me? (b) Nu kawoe nèsrɔ̃ tso aɖaka si nye “ Miyi Edzi Mianɔ Mia Ðokui Dom Kpɔ” me?\n16 Ele be Kristotɔ ɖe sia ɖe ‘nadzro ye ŋutɔ ƒe nuwɔnawo me kpɔ.’ (Gal. 6:4) Esi míede blibo o ta la, ate ŋu adzɔ be le manyamanya me la, mímanɔ Yehowa subɔm kple susu nyui o. (Heb. 3:12, 13) Eya ta anyo be tso ɣeyiɣi yi ɣeyiɣi la, míanɔ susu si tae míele Yehowa subɔm ɖo la me dzrom. Míate ŋu abia mía ɖokuiwo be: ‘Ðe mele Yehowa subɔm le esi melɔ̃e eye medi be wòanye nye dziɖula ta? Alo yayra siwo mava kpɔ le Paradisoa me ŋu koŋue nye susu nɔna?’ (Nyaɖ. 4:11) Nyabiase siawo akpe ɖe mía ŋu míadzro mía ɖokui me ale be míaho alakpanuwɔwɔ ɖe sia ɖe ɖa le dzi me.\nNUTEƑEWƆWƆ NANA WOKPƆA DZIDZƆ\n17, 18. Nu ka tae wòle be míasubɔ Yehowa anukwaretɔe?\n17 Ne míesubɔa Yehowa anukwaretɔe alakpanuwɔwɔ manɔmee la, míakpɔ yayra geɖe. Hakpalaa gblɔ be: “Woayra ame si Yehowa mebu vodada na o, eye eƒe gbɔgbɔ me la alakpa aɖeke meli o.” (Ps. 32:2) Ɛ̃, ame siwo ɖea alakpanuwɔwɔ ɖe sia ɖe ɖa le woƒe dzi me la kpɔa dzidzɔ wu fifia, eye woakpɔ dzidzɔ mavɔ le etsɔme.\n18 Eteƒe madidi o, Yehowa aklo nu le nu gbegblẽ wɔlawo kple ame siwo nɔa agbe eve la katã dzi, eye wòana ‘vovototo si le ame dzɔdzɔe kple ame vɔ̃ɖi dome, kple vovototo si le mawusubɔla kple ame si mesubɔnɛ o dome’ la nadze ƒãa. (Mal. 3:18) Gake hafi ɣemaɣi naɖo la, efaa akɔ na mí ŋutɔ be “Yehowa ƒe ŋkuwo le ame dzɔdzɔewo ŋu, eye eƒe towo le woƒe kokoƒoƒo ŋu.”—1 Pet. 3:12.\n^ mm. 8 Nyaɖeɖefia 21:14, si woŋlɔ ƒe geɖewo le lɛta siwo Paulo ŋlɔ na Timoteo megbe la, ƒo nu tso “gɔmeɖokpe” 12 siwo ŋu woŋlɔ apostolo 12-awo ƒe ŋkɔwo ɖo la ŋu.\n^ mm. 12 Nyati si kplɔ esia ɖo la dzro ale si míate ŋu asrɔ̃ Yehowa ahate ɖa le nu madzɔmadzɔ wɔwɔ gbɔ me.\n“Miyi Edzi Mianɔ Mia Ðokui Dom Kpɔ”\nALEKE míawɔ aka ɖe edzi be míelɔ̃ Yehowa ŋutɔŋutɔ eye míetsɔ susu nyui le esubɔm tso dzi blibo me? Biblia xlɔ̃ nu mí be: “Miyi edzi mianɔ mia ɖokui dom kpɔ be miele xɔse la me hã, miyi edzi mianɔ ame siwo mia ŋutɔwo mienye la dom kpɔ.” (2 Kor. 13:5) Ahiã be míanɔ mía ɖokui me dzrom enuenu be míaka ɖe edzi be míewɔa alakpanu aɖeke le Yehowa subɔsubɔ me o. Mía dometɔ ɖe sia ɖe ate ŋu abia nya siwo gbɔna atsɔ adzro eɖokui me kpɔ:\nNe mele amewo kafum la, ɖe metoa nyateƒe hegblɔa ale si nyaa le ŋutɔŋutɔa? Ðe melɔ̃a mía nɔviwo tso dzi me vavãa?—Ps. 12:3, 4; 1 Pet. 1:22.\nNe mewɔ amedzro na amewo alo na nu amewo la, ɖe mekpɔa mɔ be woawo hã woaɖo eteƒe nama?—Mat. 6:2-4.\nÐe mewɔa nu ɖe nye ƒomea me tɔwo ŋu le lɔlɔ̃ kple ameŋububu me ɣesiaɣi ke menye le amewo dome ko oa?—Kol. 3:18-21.\nÐe nye ŋutɔ menɔa agbe ɖe nu siwo mefiaa amewo tso Biblia me la nu ɣesiaɣia?—Rom. 2:21-23.\nNe míekpɔe be míewɔa alakpanu le go aɖewo me la, ke anyo be míawɔ tɔtrɔwo kaba hafi wòava zu numame na mí. Esia wɔwɔ ana míaƒe nu nadze Mawu ŋu, eye abe apostolo Paulo ene la, míate ŋu agblɔ be, “míetsɔ numevivinya aɖeke vae ɣeaɖekeɣi kpɔ o . . . , eye míewɔ nu alakpatɔe le ŋubiabiã ta kpɔ o.”—1 Tes. 2:5.


Yohanes 1 | Biblia Le Internet Dzi | Xexe Yeye Gɔmeɖeɖe (1984)\n1 Le gɔmedzedzea me la, Nya la nɔ anyi, eye Nya la nɔ anyi kple Mawu, eye Nya la nye mawu aɖe.* 2 Ame sia nɔ anyi le gɔmedzedzea me kple Mawu. 3 Eya dzi nuwo katã to va dzɔ, eye eya manɔmee la, nu ɖeka pɛ hã meva dzɔ o. Nu si va dzɔ 4 to eyama dzi lae nye agbe, eye agbe lae nye amewo ƒe kekeli la. 5 Eye kekeli la le keklẽm le viviti me, gake viviti la meɖu edzi o. 6 Ŋutsu aɖe va do, si wodɔ ɖa abe Mawu teƒe nɔla ene: eŋkɔe nye Yohanes. 7 Ame sia va le ɖaseɖiɖi ta, be wòaɖi ɖase tso kekeli la ŋu, bene ame ƒomeviwo katã naxɔ ase to eyama dzi. 8 Menye eyae nye kekeli ma o, ke boŋ ele be wòaɖi ɖase tso kekeli ma ŋu. 9 Kekeli vavãtɔ si klẽna ɖe ame ɖe sia ɖe ƒomevi dzi la ƒe xexea me vava nɔ gogom. 10 Enɔ xexea me, eye xexea va dzɔ to eyama dzi, gake xexea medze sii o. 11 Eva ye ŋutɔ tɔwo gbɔ, gake ye ŋutɔ tɔwo mexɔe o. 12 Ke hã, ame geɖe ale si nu xɔe la, ena ŋusẽ wo be woazu Mawu ƒe viwo, elabena wonɔ eɖem nɔ fiafiam be yewoxɔ eƒe ŋkɔ dzi se; 13 eye menye ʋu, alo ŋutilã ƒe lɔlɔ̃nu, alo ame ƒe lɔlɔ̃nu mee wodzi wo tsoe o, ke boŋ tso Mawu me. 14 Ale Nya la zu ŋutilã, eye wònɔ mía dome, eye míekpɔ eƒe ŋutikɔkɔe, si le abe tenuvi aɖe ƒe ŋutikɔkɔe tso fofoa gbɔ ene; eye amenuveve kple nyateƒe yɔe fũu. 15 (Yohanes ɖi ɖase tso eŋu, ɛ̃, edo ɣli kura gɔ̃ hã—eyae nye ame si gblɔe—be: “Ame si le megbenye gbɔna la wɔ geɖe wum, elabena edzɔ do ŋgɔ nam.”) 16 Elabena mí katã míexɔ tso eƒe nu siwo gba go la me, ɛ̃, míexɔ amenuveve ɖe amenuveve dzi. 17 Esi wònye wotsɔ Se la na to Mose dzi ta la, amenuveve kple nyateƒe la va to Yesu Kristo dzi. 18 Ame aɖeke mekpɔ Mawu ɣeaɖekeɣi kpɔ o; mawu tenuvi si le Fofoa ƒe akɔnu lae nye ame si ɖe ale si wòle la me. 19 Ke esiae nye Yohanes ƒe ɖaseɖiɖi esi Yudatɔwo dɔ nunɔlawo kple Lewitɔwo tso Yerusalem ɖee be woabiae be: “Ame kae nènye?” 20 Eye wòʋu eme, megbe o, ke boŋ eʋu eme be: “Menye nyee nye Kristo la o.” 21 Eye wobiae be: “Ekema ame kae nènye? Wòe nye Eliyaa?” Eye wògblɔ be: “Menye nyee o.” “Wòe nye Nyagblɔɖila Laa?” Eye wòɖo eŋu be: “Ao!” 22 Eya ta wogblɔ nɛ be: “Ame kae nènye? Bene míana ŋuɖoɖo ame siwo dɔ mí ɖe gbɔwò. Nya ka gblɔm nèle tso ɖokuiwò ŋu?” 23 Egblɔ be: “Ame si le ɣli dom le gbedadaƒo be: ‘Mina Yehowa ƒe mɔ nadzɔ,’ la ƒe gbe ye menye, abe ale si tututu Yesaya nyagblɔɖila la gblɔe ene.” 24 Ke ame siwo wodɔ la tso Farisitɔwo dome. 25 Eya ta wobiae gblɔ nɛ be: “Ne menye wòe nye Kristo la alo Eliya alo Nyagblɔɖila La o la, ekema nu ka tae nèle amewo nyrɔm?” 26 Yohanes ɖo eŋu na wo gblɔ be: “Nye la mele amewo nyrɔm ɖe tsi me. Ame aɖe si mienya o la tsi tsitre ɖe mia dome, 27 ame si le megbenye gbɔna, si ƒe afɔkpaka nyemedze atu o.” 28 Nu siawo va eme le Betania le Yordan godo, afi si Yohanes nɔ amewo nyrɔm le. 29 Le ŋkeke si kplɔe ɖo dzi la, ekpɔ Yesu wògbɔna egbɔ, eye wògblɔ be: “Kpɔ ɖa, Mawu ƒe Alẽvi si le xexea ƒe nu vɔ̃ ɖem ɖa lae nye esi! 30 Ame sia ŋue megblɔ le be: Ame aɖe le megbenye gbɔna, si wɔ geɖe wum, elabena edzɔ do ŋgɔ nam. 31 Nye ŋutɔ kura gɔ̃ hã nyemenyae tsã o, gake susu si ta meva le amewo nyrɔm ɖe tsi me lae nye be woaɖee afia Israel.” 32 Yohanes ɖi ɖase hã gblɔ be: “Mekpɔ gbɔgbɔ la wògbɔna abe ahɔnɛ ene tso dziƒo, eye wònɔ edzi. 33 Nye ŋutɔ kura gɔ̃ hã nyemenyae tsã o, gake Ame si tututu dɔm be manyrɔ amewo ɖe tsi me la gblɔ nam be ‘Ame si dzi nèkpɔ be gbɔgbɔ la le ɖiɖim ɖo, eye wòle edzi la, eyae nye ame si nyrɔa amewo ɖe gbɔgbɔ kɔkɔe me.’ 34 Eye mekpɔe, eye meɖi ɖase be ame siae nye Mawu ƒe Vi la.” 35 Le ŋkeke si kplɔe ɖo dzi la, Yohanes gatsi tsitre ɖe afi ma, eye eƒe nusrɔ̃la eve nɔ eŋu, 36 eye esi wòkpɔ Yesu wònɔ zɔzɔm va yina la, egblɔ be: “Kpɔ ɖa, Mawu ƒe Alẽvi lae nye esi!” 37 Eye nusrɔ̃la eveawo se nya si wògblɔ, eye wodze Yesu yome. 38 Eye Yesu trɔ, eye esi wòkpɔ wo wodze eyome la, egblɔ na wo be: “Nu ka dim miele?” Wogblɔ nɛ be: “Rabi, (si gɔmee nye Nufiala,) afi kae nèle?” 39 Egblɔ na wo be: “Miva, ekema miakpɔe.” Eya ta woyi, eye wokpɔ afi si wònɔna, eye wonɔ egbɔ gbe ma gbe; gaƒoƒo ewolia* lɔƒo mee. 40 Ame eve siwo se nya si Yohanes gblɔ, eye wokplɔ Yesu ɖo la, dometɔ ɖekae nye Andrea, si nye Simon Petro nɔvi. 41 Ame sia kpɔ ye ŋutɔ nɔvia Simon gbã, eye wògblɔ nɛ be: “Míekpɔ Mesia la” (si gɔmee nye Kristo). 42 Ekplɔe yi Yesu gbɔ. Esi Yesu kpɔe la, egblɔ be: “Wòe nye Simon, Yohanes vi; woayɔ wò be Kefas” (si gɔme woɖe be Petro). 43 Le ŋkeke si kplɔe ɖo dzi la, edi be yeadzo ayi Galilea. Eya ta Yesu kpɔ Filipo, eye wògblɔ nɛ be: “Dze yonyeme.” 44 Ke Filipo tso Betsaida, si nye du si me Andrea kple Petro hã tso. 45 Filipo kpɔ Nataniel, eye wògblɔ nɛ be: “Míekpɔ ame si ŋu nya Mose ŋlɔ ɖe Se la me, si ŋu Nyagblɔɖilawo hã ŋlɔ nu tsoe, si nye Yesu, Yosef vi, tso Nazaret.” 46 Gake Nataniel gblɔ nɛ be: “Ðe nu nyui aɖe ate ŋu ado tso Nazaret mahã?” Filipo gblɔ nɛ be: “Va kpɔ.” 47 Yesu kpɔ Nataniel wògbɔna egbɔ, eye wògblɔ tso eŋu be: “Kpɔ ɖa, Israel vi vavã, si me amebeble aɖeke mele o.” 48 Nataniel gblɔ nɛ be: “Aleke nèwɔ nyam?” Yesu ɖo eŋu nɛ gblɔ be: “Hafi Filipo nayɔ wò, esi nènɔ gbotia te la, mekpɔ wòe.” 49 Nataniel ɖo eŋu nɛ be: “Rabi, wòe nye Mawu ƒe Vi la, wòe nye Israel ƒe Fia.” 50 Yesu ɖo eŋu nɛ gblɔ be: “Esi megblɔ na wò be mekpɔ wò le gbotia te tae nèxɔe sea? Èle nu siwo lolo wu nu siawo kpɔ ge.” 51 Egagblɔ nɛ be: “Vavã, vavã mele egblɔm na mi be: Miakpɔ dziƒo nu wòaʋu, eye mawudɔlawo anɔ dzi liam ahanɔ ɖiɖim ava Amegbetɔvi la gbɔ.”\n^ “Si le abe Mawu ene.” Kpɔ Nya Bubuwo, Akpa 3 lia.\n^ Ɣetrɔ ga 4 lɔƒo.


GBE BUBU Albanian Arabic Bengali Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Igbo Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nABE ALESI ENELESI MZANGA GBLƆE ENE\nƑe 1972 mee. Ðekakpui ewo siwo nye Malawi Sɔhɛwo ƒe Nubabla me tɔwo va gbã míaƒe ʋɔa, lém he do goe yi foŋfoŋgble aɖe si te ɖe afima me. Woƒom le afima vaseɖe esime wosusu be meku eye wogblẽm ɖi.\nWodze Yehowa Ðasefo gbogbo aɖewo dzi ŋutasesẽtɔe alea le Malawi. Nukatae woti wo yome ɖo? Nukae kpe ɖe wo ŋu wodo dzi? Taflatse na magblɔ nye ƒomea ƒe ŋutinya na wò.\nWODZIM le December 31, 1921 dzi ɖe ƒome vɔ̃mawu aɖe me. Fofonye nye Central Africa Presbiteria Hamea ƒe osɔfo. Nkhoma si nye du sue aɖe si te ɖe Lilongwe, Malawi ƒe fiadu, ŋu mee metsi le. Esi mexɔ ƒe 15 la, Emmas Mzanga ɖem mezu srɔ̃a.\nGbeɖeka fofonye xɔlɔ̃ si hã nye osɔfo va srã mí kpɔ. Ede dzesii be Yehowa Ðasefowo ƒe aƒe te ɖe míaƒe aƒeme ŋu eye wòxlɔ̃ nu mí be míagade ha kpli wo o. Egblɔ na mí be gbɔgbɔ vɔ̃wo le Ðasefoawo si eye ne míekpɔ nyuie o la, gbɔgbɔ vɔ̃wo akpɔ ŋusẽ ɖe mía dzi. Nuxlɔ̃ame ma do ŋɔdzi na mí ale gbegbe be míeʋu yi kɔƒe bubu me, afisiae Emmas kpɔ dɔ le fiase aɖe me le. Gake eteƒe medidi o míeva kpɔe be míaƒe aƒe yeyea hã te ɖe Yehowa Ðasefowo ŋu!\nKe ha le ɣeyiɣi kpui aɖe megbe la, lɔlɔ̃ deto si le Emmas si na Biblia ʋãe wòƒo nu kple Ðasefoawo dometɔ ɖeka. Esi Emmas kpɔ ŋuɖoɖo siwo ŋu kakaɖedzi le na eƒe nyabiabia gbogboawo megbe la, elɔ̃ ɖe Biblia sɔsrɔ̃ si Ðasefoawo do ɖe egbɔ la dzi. Le gɔmedzedzea me la, wowɔa Biblia-nusɔsrɔ̃a le fiase si me wòwɔa dɔ le la me, gake emegbe wova wɔa kwasiɖa sia kwasiɖa ƒe nusɔsrɔ̃a le mía ƒeme. Ɣesiaɣi si Yehowa Ðasefoawo ava la, medoa go le aƒea me elabena mevɔ̃na na wo. Ke hã Emmas yi Biblia-nusɔsrɔ̃a dzi. Exɔ nyɔnyrɔ le April 1951 me si nye ɣleti ade lɔƒo tso esime wòdze nusɔsrɔ̃a gɔme. Gake megblɔe nam o elabena evɔ̃ be ne mesee la, magbe ye.\nGake xɔ̃nye Ellen Kadzalero gblɔ nam gbeɖeka be srɔ̃nye xɔ nyɔnyrɔ zu Yehowa Ðasefo. Dzi kum ale gbegbe! Tso gbemagbe dzi la, nyemegaƒoa nu nɛ alo ɖaa nu nɛ o. Medzudzɔ tsiléle ɖoɖo dzoe nɛ hã—si nye srɔ̃nyɔnu ƒe dɔ le mía dekɔnu nu.\nEsi Emmas do dzi le ŋlɔmiwɔwɔ sia me kwasiɖa etɔ̃ megbe la, ebia tso asinye tufafatɔe be manɔ anyi, eye wògblɔ nusita wòtso nya me be yeazu Ðasefo la nam. Exlẽ mawunyakpukpui geɖewo, abe Korintotɔwo I, 9:16 ene, heɖe wo me nam. Eʋãm ŋutɔ eye nye hã mese le ɖokuinye me be ele nam be maɖe gbeƒã nyanyuia. Eyata meɖoe be madze Biblia sɔsrɔ̃ gɔme kple Yehowa Ðasefowo. Fiẽ ma la, meɖa nu vivi aɖe na srɔ̃nye lɔlɔ̃a si na eƒe dzi dze eme.\nNyateƒea Gbɔgblɔ na Ƒometɔwo Kple Xɔlɔ̃wo\nEsi mía dzilawo se be míele ha dem kple Yehowa Ðasefowo la, wotsi tre ɖe mía ŋu vevie. Ƒonyemetɔwo ŋlɔ agbalẽ na mí be míagava srã yewo kpɔ azɔ o. Woƒe nuwɔna na míelé blanui, gake míeka ɖe ŋugbe si Yesu do be míakpɔ gbɔgbɔ me nɔviŋutsuwo kple nɔvinyɔnuwo kple fofowo kple dadawo la dzi.—Mateo 19:29.\nMewɔ ŋgɔyiyi kabakaba le nye Biblia sɔsrɔ̃a me hexɔ nyɔnyrɔ le August 1951 me, ɣleti etɔ̃ kple afã ko tso esime srɔ̃nye xɔe megbe. Mese le ɖokuinye me be ele be magblɔ nyateƒea na xɔ̃nye Ellen. Dzidzɔtɔe la, elɔ̃ be masrɔ̃ Biblia kpli ye. Le May 1952 me la, Ellen xɔ nyɔnyrɔ eye wòva zu gbɔgbɔ me nɔvinyɔnu nam, si na míaƒe xɔlɔ̃wɔwɔ me gasẽ ɖe edzi. Vaseɖe egbea la, míegakpɔtɔ nye xɔlɔ̃ veviwo.\nLe ƒe 1954 me la, woɖo Emmas nutome sue dzikpɔla be wòasubɔ hameawo. Le ɣemaɣi me la, vi ade nɔ mía si xoxo. Le ɣemaɣiwo me la, dzikpɔlamɔzɔla si si ƒome le la zãa kwasiɖa ɖeka tsɔ subɔa hamea emegbe enɔa srɔ̃a kple viawo gbɔ le aƒeme le kwasiɖa si kplɔe ɖo me. Ke hã ne Emmas zɔ mɔ la, ekpɔa egbɔ ɣesiaɣi be mekpɔ míaƒe ƒome Biblia nusɔsrɔ̃a dzi. Míedzea agbagba be míana nusɔsrɔ̃ kple mía viawo navivi. Míetsɔa kakaɖedzi ƒoa nu tso dzime ku ɖe lɔlɔ̃ si le mía si na Yehowa kple nyateƒe si tso eƒe Nya la me ŋu, eye míekpɔa gome le gbeƒãɖeɖedɔa me abe ƒome ene. Gbɔgbɔ me hehenana ƒe ɖoɖo sia do ŋusẽ mía viwo ƒe xɔse eye wòdzra wo ɖo ɖe yometiti si nɔ ŋgɔ na mí ŋu.\nSubɔsubɔ ƒe Yometiti Dze Egɔme\nLe ƒe 1964 me la, Malawi dukɔa xɔ ɖokuisinɔnɔ. Esi amegã siwo le dunyahedziɖuɖu si le dzi ɖum me se be míedea akpa aɖeke dzi le dunyahehe me o la, wodze agbagba be yewoazii ɖe mía dzi míaƒle dunyahehamenɔnɔ gbalẽvi. * Esi mía kple Emmas míegbe eƒeƒle la, Sɔhɛwo ƒe Nubabla me tɔwo yi ɖatsrɔ̃ míaƒe bligble—si nye nuɖuɖu si ŋu koŋ míanɔ agbe ɖo le ƒe si akplɔe ɖo me. Esime Sɔhɛwo ƒe Nubabla me tɔwo nɔ bliawo tsom ƒu anyi la, wonɔ ha dzim be: “Amesiwo katã gbe Kamuzu [Dukplɔla Banda] ƒe agbalẽvi ƒeƒle la, babawo aɖu woƒe blitimuwo eye woafa avi.” Togbɔ be wogblẽ míaƒe nuɖuɖu dome alea hã la, dzi meɖe le mía ƒo o. Míekpɔe be Yehowa nɔ mía ta kpɔm. Edo ŋusẽ mí lɔlɔ̃tɔe.—Filipitɔwo 4:12, 13.\nMía kple ɖeviawo ɖeɖekoe kpɔtɔ ɖe aƒea me le August 1964 me ƒe zãtiƒe aɖe. Míedɔ alɔ̃, gake ha si nɔ ɖiɖim tso didiƒe la na menyɔ. Gulewamkulu-awo, si nye afimatɔwo ƒe ɣeɖula siwo nye vivimeha aɖe si ŋu ŋɔdzi le siwo wɔa wo ɖokui tɔgbui kukuwo ƒe gbɔgbɔwoe va dzea ame dzi. Sɔhɛwo ƒe Nubabla la me tɔwoe dɔ Gulewamkulu-awo ɖa be woava dze mía dzi. Menyɔ ɖeviawo kabakaba, eye kaka amedzidzelawo naɖo aƒea me la, míesi ɖo gbe.\nLe afisi míeyi ɖabe ɖo la, míekpɔ dzo aɖe nɔ bibim ɖaa. Gulewamkulu-awoe tɔ dzo míaƒe bexɔa. Efia keŋkeŋ, tsɔ kpe ɖe míaƒe nunɔamesiwo katã ŋu. Esi amedzidzelawo do le dzudzɔ si le tutum tso míaƒe aƒea me yina la, míese wonɔ gbɔgblɔm be, “Míedo dzo nyui aɖe da ɖi na Ðasefo ma be wòava ƒu.” Aleke gbegbe dzi dzɔ mí ɖe Yehowa ŋui enye si be míesi hele dedie! Nyateƒee, wogblẽ míaƒe nunɔamesiwo dome, gake womegblẽ míaƒe tameɖoɖo kplikpaa be míaɖo ŋu ɖe Yehowa ŋu tsɔ wu amewo dome o.—Psalmo 118:8.\nMíese be Gulewamkulu-awo wɔ nu vloe mawo ke ɖe Yehowa Ðasefowo ƒe ƒome atɔ̃ bubuwo ŋu le míaƒe nutoa me. Aleke gbegbee dzi dzɔ míi enye si esime nɔvi siwo le hame siwo te ɖe mía ŋu me va xɔ na mí! Wogbugbɔ xɔawo tu na mí eye wona nuɖuɖu mí kwasiɖa geɖe.\nYometitia Nu Va Sẽ ɖe Edzi\nLe September 1967 me la, nugbeɖoɖo be woalé Yehowa Ðasefowo katã aƒo ƒu kaka ɖe dukɔa me. Be woalé mí la, ɖekakpui ŋutasẽlawo siwo ɖo adã—siwo nye Sɔhɛwo ƒe Nubabla me tɔwo kple Malawi Sɔhɛwo ƒe Ŋgɔnɔla siwo tsɔ yiwo ɖe asi la—di Ðasefowo tso ʋɔtru nu yi ʋɔtru nu. Ne ŋutsuawo ke ɖe wo ŋu la, wodoa dunyahehamenɔnɔ gbalẽvia ɖe wo gbɔ be woaƒle.\nEsi woɖo mía ƒeme la, wobia be dunyahehamenɔnɔ ƒe agbalẽvia le mía si hã. Meɖo ŋu be: “Ao, nyemeƒle ɖeke o. Nyemaƒle ɖeke fifia o, eye nyemaƒle ɖeke le etsɔme hã o.” Emegbe wolé mía kple srɔ̃nye eye wokplɔ mí yi kpovitɔwo ƒe dɔwɔƒe, hegbe be yewomaɖe mɔ na mí be míatsɔ naneke o. Esi mía vi ɖevitɔwo gbɔ va aƒeme tso suku la, womekpɔ mí o, eye wotsi dzi ŋutɔ. Dzidzɔtɔe la, mía vi tsitsitɔ, Daniel gbɔ va aƒeme emegbe kpuie eye wòva bia nusi dzɔ la ta se tso aƒelika aɖe gbɔ. Ekplɔ eyometɔwo enumake woɖo ta kpovitɔwo ƒe dɔwɔƒea. Wova ɖo le ɣeyiɣi si tututu me kpovitɔawo nɔ mía dem ʋu be woakplɔ ayi Lilongwe. Ðeviawo hã yi kpli mí.\nLe Lilongwe la, woɖi ʋɔnu madzemadze aɖe le kpovitɔwo ƒe dɔwɔƒe gã. Kpovitɔawo bia mí be, “Miagayi dzi anye Yehowa Ðasefowoa?” Míeɖo ŋu be, “Ẽ!” togbɔ be nyaŋuɖoɖo alea fia be woade mí gaxɔ me ƒe adre hã. Amesiwo nye “kplɔlawo” le habɔbɔa nu ya anɔ gaxɔ me ƒe 14 sɔŋ.\nEsi míeto zã la me numaɖumaɖui eye míedzudzɔ hã o megbe la, kpovitɔwo kplɔ mí yi Maula Gaxɔ me. Amewo yɔ gaxɔa me le afima ale gbegbe be míekpɔ teƒe aɖeke le anyigba amlɔ gɔ̃ hã o! Tɔkpo ɖeka koe le afɔdzideƒea le gaxɔ ɖesiaɖe si me amewo tege ɖo la me. Nuɖuɖu sue aɖe koe wonana eye womeɖanɛ nyuie hã o. Le kwasiɖa eve megbe la, gaxɔdzikpɔla de dzesii be ŋutifafamewoe míenye eye wòɖe mɔ na mí be míazã gaxɔa ƒe xɔxɔnua. Esi míesɔ gbɔ le teƒea ta la, mɔnukpɔkpɔ su mía si gbesiagbe be míade dzi ƒo na mía nɔewo eye be míaɖi ɖase na gaxɔ me nɔla bubuwo. Nukutɔe la, wova ɖe asi le mía ŋu le gaxɔmenɔnɔ ɣleti etɔ̃ megbe le dukɔwo ƒe nyaƒoƒo ɖe Malawi dziɖuɖua nu ta.\nKpovitɔawo ƒe amegãwo gblɔ na mí be míatrɔ ayi míaƒe aƒewo me, gake wogblɔ na mí hã be woxe mɔ ɖe Yehowa Ðasefowo nu le Malawi. Mɔxeɖenua nɔ anyi tso October 20, 1967, vaseɖe August 12, 1993—ede ƒe 26 kloe. Ƒe mawo nye ɣeyiɣi vɔ̃wo, gake to Yehowa ƒe kpekpeɖeŋu me la, míete ŋu lé míaƒe akpaɖekedzimademade me ɖe asi sesĩe.\nWoti Mía Yome abe Lãwo Ene\nLe ƒe 1972 ƒe October me la, dziɖuɖua ƒe sedede aɖe na wogahe yometiti sesẽ yeye aɖe va mía dzi. Sededea bia be woaɖe asi le Yehowa Ðasefowo katã ŋu le woƒe dɔwɔƒewo eye woanya Ðasefo siwo katã le kɔƒewo me ade gbe. Woti Ðasefowo yome abe lãwo ene.\nLe ɣeyiɣi sia me la, ɖekakpui Kristotɔ aɖe tsɔ gbedasi kpata aɖe vɛ na Emmas le aƒeme be, ‘Sɔhɛwo ƒe Nubabla me tɔwo ɖo nugbe be yewoatso ta le nuwò atɔ ɖe ati ŋu ayi na nutoa me fiawo.’ Emmas si dzo le aƒea me kaba, gake ekpɔ egbɔ gbã be yewɔ ɖoɖo na mí be míate ŋu adze ye yome kaba emegbe. Mewɔ kaba ɖo ɖeviawo ɖa. Esi medzra ɖo vɔ tututu be madzo la, Sɔhɛwo ƒe Nubabla me tɔ ewo va do nɔ Emmas dim. Wogbã ʋɔa ge ɖe xɔa me gake wokpɔ be Emmas si xoxo. Dzi ku ŋutsuawo eye wohem yi foŋfoŋgble aɖe me, eye wotu afɔkpom heƒom kple foŋfoŋwo. Esi wobu be meku la wogblẽm ɖi hedzo. Esi menyɔ la, meta yi aƒeme.\nLe zãtiƒe gbemagbe la, Emmas de eƒe agbe afɔku me heva aƒea me nɔ diyem. Esi wòkpɔ be woƒom vevie la, Emmas kple xɔlɔ̃a si si ʋu le la tsɔm de ʋua me ɖɔɖɔɖɔ. Emegbe woku ʋua yi nɔvi aɖe si le Lilongwe ƒe aƒeme, afisiae nye lãme nɔ kakam ɖe eme le vivivi eye Emmas wɔ susu be yeasi le dua me.\nSitsoƒedila Siwo Mekpɔ Afi Aɖeke Ayi O\nAgbatsɔʋu gã aɖe nɔ mía vinyɔnu, Dinesi kple srɔ̃a si. Wodi ʋukula ɖekakpui aɖe si nye Malawi Sɔhɛwo ƒe Ŋgɔnɔla me tɔ tsã gake wòva zu fafanamela le míaƒe nya sia me. Etsɔ eɖokui na be yeakpe ɖe mía kple Ðasefo bubuwo ŋu. Ʋukula la fɔ Ðasefoawo tso woƒe bebeƒe siwo ŋu wowɔ ɖoɖo ɖo la fiẽ geɖe. Edoa eƒe Malawi Sɔhɛwo ƒe Ŋgɔnɔlawo ƒe awua eye wòkua ameawo toa kpovitɔwo ƒe mɔtsoƒe geɖewo. Ede eƒe agbe afɔku me zi geɖe kpe ɖe Ðasefo alafa geɖewo ŋu be woatso de ayi Zambia.\nƔleti ʋɛ aɖewo megbe la, Zambia dziɖuɖumegãwo gbugbɔ mí yi Malawi; ke hã míete ŋu trɔ yi míaƒe kɔƒea me o. Wofi míaƒe nunɔamesi siwo katã míegblẽ ɖi la. Wofo xɔgbanuawo gɔ̃ hã le xɔa dzi. Esi míekpɔ dedienɔƒe aɖeke ayi o la, míesi yi Mozambique eye míenɔ Mlangeni-saɖa me ƒe eve kple afã. Gake le June 1975 me la dziɖuɖu yeye si va zia dzi le Mozambique tu asaɖa la eye wozi mía dzi be míatrɔ ayi Malawi, afisi nɔnɔmea gakpɔtɔ le nenema na Yehowa ƒe amewo le. Naneke meli míagawɔ wu be míasi ayi Zambia zi evelia o. Míeva nɔ Chigumukire sitsoƒesaɖa me.\nƔleti eve megbe la, bɔswo kple asrafoʋuwo va tɔ ɖe mɔ to eye Zambia-srafo alafa geɖewo siwo tsɔ tu gbogbo aɖewo ɖe ŋui va dze asaɖa la dzi. Wogblɔ na mí be wotu xɔ nyui aɖewo na mí eye wodi be ʋuawo natsɔ mí ayii. Míenya be menye nyateƒee o. Asrafoawo va te amewo tutu de agbatsɔʋuawo kple bɔsuawo me, eye ŋɔdzi lé ameawo katã. Asrafoawo va te tu siwo dana tre ɖe enu dada ɖe yame eye mía nɔviŋutsuwo kple nɔvinyɔnu gbogbo aɖewo ka hlẽ le vɔvɔ̃ ta.\nLe zitɔtɔa me la, wotutu Emmas ƒu anyi hezɔ edzi le manyamanya me, gake nɔviŋutsu aɖe fɔe ɖe tsitrenu. Míesusui be xaxa gã la ƒe gɔmedzedze enye ma. Sitsoƒedilawo katã si ɖo ta Malawi. Míesi va ɖo tɔsisi aɖe to esi míegakpɔtɔ le Zambia, eye nɔviawo lé wo nɔewo ƒe asiwo ɖo fli legbe aɖe be woakpe ɖe amesiame ŋu woatso tɔa dedie. Gake le tɔsisia ƒe go keme dzi la, Zambia-srafoawo nya mí ɖe enu hezi mía dzi be míatrɔ ayi Malawi.\nEsi míegava ɖo Malawi la míenya afisi míayi o. Míese be wode se na amewo le dunyahetakpekpewo kple le nyadzɔdzɔgbãlewo me be woanɔ ŋudzɔ ɖe “ame yeye” siwo ava kɔƒeawo me ŋu, wònye Yehowa Ðasefowoe wowɔnɛ. Eyata míeɖoe be míayi ɖe fiadua me, afisi womakpɔ mí adze sii le abe kɔƒea me ene o. Míete ŋu haya xɔ sue aɖe, eye Emmas gadze hamewo sasrã kpɔ le adzame gɔme abe dzikpɔla mɔzɔla ene ake.\nHame ƒe Kpekpewo Dede\nNukae kpe ɖe mía ŋu be míelé nuteƒewɔwɔ me ɖe asi? Hamea ƒe kpekpewo dedee! Esi míenɔ sitsoƒesaɖa me le Mozambique kple Zambia la, míedea kpekpewo faa le Fiaɖuƒe Akpata kpokploe aɖewo siwo wotsɔ be gbãe me. Afɔku nɔa ƒuƒoƒo hena kpekpewo dede le Malawi me eye wòsesẽna hã—gake woɖea vi geɖe na mí. Be woagakpɔ mí o la, míewɔa kpekpeawo le zã me le afisiwo sa ɖe aga zi geɖe. Be míagana amewo nase mía ŋkɔ o la, míeƒoa asikpe tsɔ ɖea ŋudzedzekpɔkpɔ fiana ne nuƒola ƒo nu vɔ o, ke boŋ ɖeko míelilia asi asiƒome.\nWonaa nyɔnyrɔa amewo le zãtiƒe. Ɣeyiɣi sia tɔgbe mee mía viŋutsu, Abiyudi, xɔ nyɔnyrɔ. Le nyɔnyrɔxɔxɔ nuƒoa megbe la, wokplɔ eya kple ame bubu siwo axɔe la to viviti me yi ɖe bateƒe aɖe si woɖe do si megoglo o ɖo. Afimae wona nyɔnyrɔ wo le.\nMíaƒe Aƒe Suea Nye Dedienɔƒe\nLe dziɖuɖua ƒe mɔxeɖenua ƒe ƒe mamlɛawo me la, wozã míaƒe aƒe si le Lilongwe abe dedienɔƒe ene. Woɖea lɛtawo kple agbalẽ siwo tso Zambia ƒe alɔdzedɔwɔƒea dana ɖe mía gbɔ le adzame. Nɔvi siwo tsɔa agbalẽawo ɖe gasɔwo dzi vaa míaƒe aƒea me va tsɔa agba siwo woɖo ɖa tso Zambia eye wotsɔa lɛtawo kple agbalẽwo yia Malawi ƒe nutowo katã me. Gbetakpɔxɔ magazine siwo womana la nɔa falɛfalɛ elabena pepa siwo wotsɔ taa Biblia dzie wotae ɖo. Esia wɔnɛ be agbalẽtsɔlawo te ŋu tsɔa esiwo woate ŋu atsɔ ne ɖe wotae ɖe magazine pepa dzi la ƒe teƒe eve. Agbalẽtsɔlawo tsɔa Gbetakpɔxɔ magazine suewo hã, siwo me nusɔsrɔ̃ nyatiwo ɖeɖe nɔna. Woate ŋu aɣla magazine sueawo ɖe dziwui ƒe kotoku me bɔbɔe elabena pepa ɖeka dzi koe wòle.\nAgbalẽtsɔla siawo dea woƒe ablɔɖe kple agbe afɔku me blaa agbalẽ siwo nu woxe mɔ ɖo ɖe woƒe gasɔwo dzi toa gbeme yinae, eye zã mee wozɔa mɔ ɣeaɖewoɣi. Togbɔ be kpovitɔwo ƒe mɔtsoƒewo kple kuxi geɖe nɔa mɔawo dzi hã la, wozɔa mɔ kilometa alafa geɖe le yame ƒe nɔnɔme vovovo me be woaɖama gbɔgbɔmenuɖuɖu na wo nɔviwo. Dzinɔameƒo ka gbegbee nye ema nɔ agbalẽtsɔla siawo si!\nYehowa Tsɔa Ðe Le Eme na Ahosiwo\nEsime Emmas nɔ nuƒo nam le hame aɖe sasrã kpɔ me le December 1992 me la, tutudɔ dze edzi. Emegbe la megava te ŋu ƒoa nu o. Ɣeyiɣi aɖe megbe la, tutudɔa gadze edzi zi evelia, eye eƒe akpa ɖeka tu. Togbɔ be tenɔnɔ ɖe eƒe lãmegbegblẽa nu sesẽ nɛ hã la, kpekpeɖeŋu siwo míaƒe hamea nana tso lɔlɔ̃ me la ɖe nye dziɖeleameƒoa dzi kpɔtɔ. Mete ŋu kpɔ srɔ̃nye dzi le aƒeme vaseɖe esime wòku le November 1994, esime wòxɔ ƒe 76. Mía kpli Emmas míenɔ anyi ƒe 57 sɔŋ, eye wòkpɔ mɔxenua ƒe ɖeɖe ɖa teƒe hafi ku. Gake megafaa konyi le nye kpeɖeŋutɔ wɔnuteƒea ƒe anyimanɔmanɔ ŋu kokoko.\nEsi meva zu ahosi la, tonye ɖoe eɖokui dzi be yeakpɔ dzinye akpe ɖe srɔ̃a kple via atɔ̃awo ŋu. Nublanuitɔe la, eva ku le August 2000 me, le dɔdzedze ɣeyiɣi kpui aɖe megbe. Aleke vinyenyɔnua awɔ akpɔ nuɖuɖu kple dɔƒe na míi? Megakpɔe ake be Yehowa léa be na mí eye wònye “tsyɔ̃eviwo fofo kple ʋɔnudrɔ̃la na ahosiwo” nyateƒe. (Psalmo 68:6) Yehowa to esubɔla siwo le anyigba dzi la dzi na aƒe dzeani yeye aɖe mí. Alekee wòdzɔe? Esi nɔviŋutsu kple nɔvinyɔnuawo kpɔ míaƒe nɔnɔme wɔnublanuia la, wotu xɔ na mí le kwasiɖa atɔ̃ pɛ ko me! Nɔvi siwo nye gliɖolawo tso hame bubuwo me va na kpekpeɖeŋu. Lɔlɔ̃ kple dɔmenyo si Ðasefo siawo katã ɖe fia wu gbɔgblɔ na mí elabena xɔ si wotu na mí la nyo wu aƒe si me wo dometɔ geɖewo le. Hamea ƒe lɔlɔ̃ɖeɖefia sia zu ɖaseɖiɖi nyui aɖe le míaƒe nutoa me. Ne meyi ɖamlɔ anyi le zã me la, ewɔna nam abe Paradiso mee mele ene! Ẽ, anyikpememe kple anyi si wonyae wotsɔ tu míaƒe aƒe yeye lae, gake abe alesi ame geɖewo nyae ene la, enye aƒe si lɔlɔ̃ ʋa wo wotu nyateƒe.—Galatiatɔwo 6:10.\nYehowa ƒe Ametakpɔkpɔ Ɣeawokatãɣi\nTogbɔ be meléa blanui ɣeaɖewoɣi hã la, Yehowa kpena ɖe ŋunye. Vinye asiekeawo dometɔ adre gale agbe, eye amesiwo le nye ƒomea me fifia le ame 123 sɔŋ. Aleke wòdzɔa dzi nam enye esi be wo dometɔ akpa gãtɔ le Yehowa subɔm nuteƒewɔwɔtɔe!\nLe ŋkeke siawo si me mexɔ ƒe 82 la, dzidzɔ yɔa menye ne mekpɔ nusiwo gbegbe Mawu ƒe gbɔgbɔ wɔ le Malawi. Le ƒe ene si va yi ɖeɖeko me la, mekpɔ Fiaɖuƒe Akpatawo dzi ɖe edzi tso ɖeka va ɖo 600 sɔŋ. Alɔdzedɔwɔƒe yeye hã le mía si le Lilongwe, eye míekpɔa gbɔgbɔmenuɖuɖu gbogbo si nu mɔxeɖenu aɖeke mele o. Mesena le ɖokuinye me nyateƒe be Mawu ƒe ŋugbedodo si dze le Yesaya 54:17 va eme nam, afisi woka ɖe edzi na mí le be: “Lãnu sia lãnu, si wotu ɖe ŋuwò la, madze edzi o.” Le nye Yehowa subɔsubɔ si wu ƒe 50 me la, mekpɔ kakaɖedzi be le tetekpɔ ɖesiaɖe si ava mía dzi me la, Yehowa léa be na mí ɣesiaɣi.\n^ mm. 17 Ne èdi nyatakaka bubuwo ku ɖe Yehowa Ðasefo siwo le Malawi ƒe ŋutinya ŋu la, kpɔ 1999 Yearbook of Jehovah’s Witnesses, ƒe axa 149-223, si Yehowa Ðasefowo ta.\nSrɔ̃nye Emmas, xɔ nyɔnyrɔ le April 1951 me\nNɔvi agbalẽtsɔla dzinɔameƒotɔwo\nAƒe si lɔlɔ̃ ʋa wo wotu\nƉoe Ɖe Amewo Ɖoe Ɖe Amewo Yehowa Léa Be Na Mí Ɣesiaɣi\nw03 9/1 axa 23-28


2 Yohanes 1 | Biblia Le Internet Dzi | Xexe Yeye Gɔmeɖeɖe (1984)\n1 Hamemetsitsi la, le agbalẽ sia ŋlɔm na aƒenɔ tiatia la kple viawo, ame siwo melɔ̃ vevie, eye menye nye ɖeɖe ko o, ke ame siwo katã va nya nyateƒea la hã, 2 le nyateƒe si kpɔtɔ le mía me ta, eye anɔ anyi kpli mí tegbee. 3 Amenuveve, nublanuikpɔkpɔ kple ŋutifafa si tso Mawu, Fofo la, kple Yesu Kristo, Fofo la ƒe Vi la gbɔ, nanɔ anyi kpli mí, le nyateƒe kple lɔlɔ̃ me. 4 Dzi dzɔam ŋutɔ, elabena mekpɔ viwòwo dometɔ aɖewo wole zɔzɔm le nyateƒe la me, abe ale si ko míexɔ sedede tso Fofo la gbɔ ene. 5 Eya ta fifia la, mele biabiam tso asiwò, aƒenɔ, be míalɔ̃ mía nɔewo; menye se yeye wònye ŋlɔm mele na wò o, ke boŋ esi le mía si tso gɔmedzedzea me ke la koe. 6 Eye nu si lɔlɔ̃ fia ye nye esi: be míayi edzi azɔ le eƒe sededewo nu. Esiae nye sedede la, abe ale si miesee tso gɔmedzedzea mee ene, be ele be miayi edzi azɔ le eme. 7 Elabena ameblela geɖewo le xexea me, ame siwo meʋua Yesu Kristo me be eva le ŋutilã me o. Esiae nye ameblela kple Kristo ƒe futɔ la. 8 Minɔ ŋudzɔ ɖe mia ɖokui ŋu, be miagabu nu si míewɔ dɔ kpɔ la o, ke boŋ be miaxɔ fetu blibo la. 9 Ame sia ame si ʋlina be yeayi ŋgɔ, gake menɔa Kristo la ƒe nufiafia la me o la, Mawu mele esi o. Ame si nɔa nufiafia sia me la nye ame si si Fofo la kple Vi la siaa le. 10 Ne ame aɖe va mia gbɔ, eye metsɔ nufiafia sia vae o la, migaxɔe ɖe miaƒe aƒewo me alo alɔ̃ gbe nɛ gbeɖegbeɖe o. 11 Elabena ame si lɔ̃ gbe nɛ la nye gomekpɔla le eƒe dɔwɔwɔ vɔ̃ɖiawo me. 12 Togbɔ be nya geɖewo li maŋlɔ na mi hã la, nyemedi be mazã agbalẽ kple nuŋlɔtsi atsɔ aŋlɔe o, gake mele mɔ kpɔm be mava mia gbɔ ahaƒo nu kpli mi ŋkume kple ŋkume, bene miaƒe dzidzɔ nade blibo. 13 Nɔviwònyɔnu, ame tiatia la, ƒe viwo do gbe na wò.


Yesaya 11 | Biblia Le Internet Dzi | Xexe Yeye Gɔmeɖeɖe\nIsai ƒe atilɔ ƒe dziɖuɖu dzɔdzɔe (1-10)\nAmegãxi anɔ alẽvi gbɔ (6)\nSidzedze Yehowa axɔ anyigba la dzi (9)\nAme susɔeawo ɖoɖo te (11-16)\n11 Atilɔ+ adze tso Isai+ ƒe atitakpo me;Eye dzedze+ atso eƒe kewo me atse ku. 2 Eye Yehowa ƒe gbɔgbɔ,+Nunya+ kple gɔmesese ƒe gbɔgbɔ,Adaŋudede kple ŋusẽ ƒe gbɔgbɔ,+Sidzedze kple Yehowa vɔvɔ̃ ƒe gbɔgbɔ anɔ edzi. 3 Eye Yehowa vɔvɔ̃ anyo eŋu.+ Madrɔ̃ ʋɔnu ɖe nu si eƒe ŋkuwo kpɔ la nu o,Eye maka mo na ame le nu si eƒe to se la ɖeɖe ko nu o.+ 4 Adrɔ̃ ʋɔnu dzɔdzɔe na ame tsɛwo,Eye wòaka mo na amewo ɖe eteƒe, le ame fafa siwo le anyigba dzi la ta. Atsɔ eƒe numeti aƒo anyigba la,+Eye wòatsɔ eƒe numegbɔgbɔ*+ awu ame vɔ̃ɖi la. 5 Dzɔdzɔenyenyee anye alidziblanu le eƒe ali,Eye nuteƒewɔwɔ anye alidziblanu le eƒe aklito.+ 6 Amegãxi anɔ alẽvi gbɔ,+Eye lãklẽ atsyɔ akɔ ɖe gbɔ̃vi gbɔ,Nyivi kple dzata* kpakple lã dami woanɔ wo nɔewo gbɔ;*+Eye ŋutsuvi sue aɖe akplɔ wo. 7 Nyinɔ kple sisiblisi aɖu gbe le teƒe ɖeka,Eye wo viwo atsyɔ akɔ ɖe wo nɔewo gbɔ. Dzata aɖu gbe abe nyi ene.+ 8 Ðevi nono afe le ƒli ƒe do nu,Eye ɖevi si wotso no na la atsyɔ asi da vɔ̃ɖi ƒe do nu. 9 Womawɔ vɔ̃ aɖeke o,+Eye womahe gbegblẽ ava nye to kɔkɔe blibo la dzi o,+Elabena sidzedze Yehowa axɔ anyigba la dzi,Abe ale si tsi yɔ atsiaƒu mee ene.+ 10 Gbe ma gbe Isai ƒe ke ado+ anye dzesi na dukɔwo.+ Dukɔwo adi mɔfiame* tso egbɔ,+Eye eƒe gbɔɖemeƒe azu atsyɔ̃. 11 Gbe ma gbe la, Yehowa ado eƒe asi ɖa zi evelia, eye wòakplɔ eƒe dukɔ la ƒe ame susɔe siwo kpɔtɔ la tso Asiria,+ Egipte,+ Patros,+ Kus,+ Elam,+ Sinar,* Hamat kple atsiaƒu me ƒukpowo dzi.+ 12 Ado dzesiti ɖe dzi na dukɔwo, eye wòaƒo Israel ƒe ame siwo wokaka la nu ƒu,+ eye wòaƒo Yuda ƒe ame siwo woka hlẽ la nu ƒu tso anyigba ƒe go eneawo dzi.+ 13 Efrayim ƒe ŋuʋaʋã nu atso,+Eye woatsrɔ̃ ame siwo lé fu Yuda hã ɖa. Efrayim maʋã ŋu Yuda o,Eye Yuda hã malé fu Efrayim o.+ 14 Woaho ava Filistitɔwo ƒe aga nu* le ɣetoɖoƒe;Woawɔ ɖeka aha Ɣedzeƒetɔwo. Woado woƒe asi ɖa ɖe Edom+ kple Moab+ ŋu,*Eye Amonitɔwo azu wo teviwo.+ 15 Yehowa ana Egipte-ƒu la ƒe adɔ̃* nama,*+Eye wòanyè eƒe asi ɖe Tɔsisi* la dzi.+ Le eƒe gbɔgbɔ ƒe dzoxɔxɔ me la, aƒo eƒe tɔʋu adreawo,*Eye wòana amewo nanɔ woƒe afɔkpa me atsoe. 16 Mɔ gã+ aɖe atso Asiria na eƒe dukɔ la ƒe ame susɔe siwo akpɔtɔ,+Abe ale si wònɔ na Israel le gbe si gbe woʋu tso Egipte-nyigba dzi ene.\n^ Agate ŋu afia, “nyivi kple dzata aɖu nu ɖekae.”\n^ Alo, “Dukɔwo adii.”\n^ Egɔmeɖeɖe tẽe, “ƒe abɔta.”\n^ Alo, “Edom kple Moab ava nɔ woƒe ŋusẽ te.”\n^ Agate ŋu afia, “namie.”\n^ Agate ŋu afia, “amae ɖe tɔʋu adre me.”


Srɔ̃ Ðokuidziɖuɖu—Galatiatɔwo 5:22, 23 | Nusɔsrɔ̃\n“Gbɔgbɔ la ƒe kutsetse ye nye . . . ɖokuidziɖuɖu.”—GAL. 5:22, 23.\nHADZIDZI: 121, 36\nNu kae míesrɔ̃ tso ale si Mawu wɔ nui esi Satana dze aglã ɖe eŋu la me?\nÐokuidziɖuɖu kple ɖokuidzimaɖumaɖu ƒe kpɔɖeŋu siwo le Biblia me la dometɔ aɖewo ɖe?\nAleke Biblia-sɔsrɔ̃ ate ŋu akpe ɖe mía ŋu be mawumenɔnɔme si nye ɖokuidziɖuɖu nasu mía si?\n1, 2. (a) Nu kae ate ŋu ado tso ɖokuidzimaɖumaɖu me? (b) Nu ka tae ɖokuidziɖuɖu ƒe nyaa le vevie ŋutɔ egbea?\nÐOKUIDZIÐUÐU nye mawumenɔnɔme vevi aɖe. (Gal. 5:22, 23) Yehowa ƒe ɖokuidziɖuɖu de blibo. Gake mí amegbetɔwo ya, avu kple kɔe wònyena na mí be míaɖu mía ɖokui dzi le esi mímede blibo o ta. Le nyateƒe me la, kuxi geɖe siwo me tom amewo le egbea la nye ɖokuidzimaɖumaɖu me tsonuwo. Ðokuidzimaɖumaɖu wɔnɛ be amewo hea nu vevi siwo wòle be woawɔ la ɖe megbe, eye ewɔnɛ be wometea ŋu wɔa dɔ nyuie le suku alo dɔ me o. Etea ŋu wɔnɛ hã be amewo gblɔa nya veamewo ɖe ame bubuwo ŋu, ame aɖewo zua ahamulawo, ŋutasẽlawo, srɔ̃gbelawo, fenyilawo, ame siwo nu gbegblẽ wɔwɔ zu numame na, gamenɔlawo, ame siwo dzi nu tena ɖo; ame aɖewo hã xɔa nulɔdɔwo eye ɖewo hã fɔa gbɔmeyafu, kple bubuawo.—Ps. 34:11-14.\n2 Eme kɔ ƒãa be ame siwo meɖua wo ɖokui dzi o la hea kuxiwo vaa woawo ŋutɔwo kple ame bubuwo dzi. Eye ɖokuidzimaɖumaɖu me tsonuawo le gã dom ɖe edzi tso ŋkeke yi ŋkeke. Wowɔ numekuku tso ɖokuidziɖuɖu ŋu le ƒe 1940-awo me, gake numekuku yeyewo ɖee fia be amewo megate ŋu le wo ɖokuiwo dzi ɖum kura o. Esia mewɔ moyaa na Mawu ƒe Nyaa srɔ̃lawo ya o, elabe Biblia gblɔe ɖi be “ame siwo meɖua wo ɖokuiwo dzi o” la anye “ŋkeke mamlɛawo” ƒe dzesia ƒe akpa aɖe.—2 Tim. 3:1-3.\n3. Nu ka tae wòle be Kristotɔwo nasrɔ̃ ɖokuidziɖuɖu?\n3 Nu ka tae wòle be nàtsɔ ɖe le ɖokuidziɖuɖu ƒe nyaa me? Bu susu vevi eve siwo tae la ŋu kpɔ. Gbã, wode dzesii be kuxi gãwo meɖea fu na ame siwo tea ŋu ɖua wo ɖokui dzi la o. Wotea ŋu ɖua woƒe seselelãmewo dzi bɔbɔe, kadodo nyui nɔa wo kple ame bubuwo dome, eye dzikudodo alo dzimaɖitsitsi kple blanuiléledɔ meɖea fu na wo abe ame siwo metea ŋu ɖua wo ɖokui dzi o la ene o. Eveliae nye be, hafi míakpɔtɔ anye Mawu xɔlɔ̃wo la, ehiã be míaɖu tetekpɔwo kple dzodzro vɔ̃wo dzi. Esia ƒe nyateƒenyenye dze le ale si Adam kple Xawa do kpo nui me. (1 Mose 3:6) Azɔ hã, bu nɔnɔme wɔnublanui siwo me ame siwo si nɔnɔme vevi sia menɔ o la to ŋu kpɔ.\n4. Dzideƒonya kae li na ame siwo le agbagba dzem be yewoasrɔ̃ ɖokuidziɖuɖu?\n4 Amegbetɔ madeblibo aɖeke mate ŋu aɖu eɖokui dzi le mɔ deblibo nu o. Yehowa nya avu si wɔm esubɔlawo le le go sia me, eye edi be yeakpe ɖe wo ŋu be woaɖu nu vɔ̃ ƒe dzodzrowo dzi. (1 Fia. 8:46-50) Esi Yehowa nye mía Xɔlɔ̃ si lɔ̃ mí ta la, edea dzi ƒo na ame siwo di vevie be yewoasubɔ ye evɔ ele sesẽm na wo be woaɖu wo ɖokuiwo dzi le go aɖewo me la. Na míadzro ɖokuidziɖuɖu ƒe kpɔɖeŋu deblibo si Yehowa ɖo ɖi na mí la me. Eyome, míasrɔ̃ nu tso ɖokuidziɖuɖu kple ɖokuidzimaɖumaɖu ƒe kpɔɖeŋu siwo le Biblia me la dometɔ aɖewo me. Mlɔeba, míalé ŋku ɖe aɖaŋuɖoɖo nyui siwo ate ŋu akpe ɖe mía ŋu be míaɖu mía ɖokui dzi geɖe wu la ŋu.\nYEHOWA ÐO KPƆÐEŊU ÐI NA MÍ\n5, 6. Ðokuidziɖuɖu ƒe kpɔɖeŋu kae Yehowa ɖo ɖi na mí?\n5 Yehowa ɖua eɖokui dzi le mɔ deblibo nu, elabena eƒe dɔwɔwɔwo katã de blibo. (5 Mose 32:4) Gake míawo ya míede blibo o. Togbɔ be ele alea hã la, hafi míate ŋu ase nu si ɖokuidziɖuɖu bia gɔme la, ehiã be míadzro ɖokuidziɖuɖu ƒe kpɔɖeŋu si Yehowa ɖo ɖi na mí la me ale be míate ŋu asrɔ̃ eyama nyuie wu. Ðokuidziɖuɖu ƒe kpɔɖeŋu ɖedzesi siwo Yehowa ɖo ɖi na mí la ƒe ɖewoe nye kawo?\n6 Bu ale si Yehowa ɖu eɖokui dzi esime Satana dze aglã ɖe eŋu dzimesesẽtɔe la ŋu kpɔ. Ehiã be woakpɔ Satana ƒe gbetɔamea gbɔ. Ðikeke mele eme o be Abosam ƒe gbetɔamea te ɖe mawudɔla siwo wɔa nuteƒe na Mawu la dzi, eve wo, eye wòku dzi na wo. Ðewohĩ alea tɔgbie wò hã nèsena le ɖokuiwò me ne èbu fukpekpe siwo katã Satana ƒe aglãdzedzea he vɛ la ŋu. Ke hã, Yehowa mewɔ nu dzitsitsitɔe o. Elé eɖokui, eye ale si wòwɔ nui la sɔ bliboe. Meyɔ ɖe dzikudodo ŋu o, eye ale si wòwɔ nu ɖe Satana ƒe aglãdzedzea ŋu la le dzɔdzɔe. (2 Mose 34:6; Hiob 2:2-6) Nu ka tae? Yehowa na ɣeyiɣi geɖe va yi, elabena medi be ame aɖeke natsrɔ̃ o, ke boŋ “edi be mɔnukpɔkpɔ nasu amewo katã si woatrɔ dzi me.”—2 Pet. 3:9.\n7. Nu kae míate ŋu asrɔ̃ tso Yehowa ƒe kpɔɖeŋua me?\n7 Ale si Yehowa ɖua eɖokui dzii la le mía fiam be ele be míawo hã míabu nuwo ŋu nyuie hafi aƒo nu alo aɖe afɔ; mele be míawɔ nu dzitsitsitɔe o. Ne ehiã be nàtso nya me le nya vevi aɖe ŋu la, na ɣeyiɣi ɖokuiwò be nàde ŋugble le eŋu nyuie ale be nàwɔ nu le nunya me. Do gbe ɖa nàbia Mawu be wòana nunya wò ale be nya si nàgblɔ alo nu si nàwɔ la nanye esi sɔ. (Ps. 141:3) Ne nane dzɔ eye míedo dziku la, ele bɔbɔe be míawɔ nu si mele be míawɔ hafi o. Mía dometɔ geɖe gblɔ nya aɖe alo wɔ nane kpɔ si va ve mí emegbe!—Lod. 14:29; 15:28; 19:2.\nMAWU SUBƆLAWO ƑE KPƆÐEŊU NYUIWO KPLE GBEGBLẼAWO\n8. (a) Afi kae míate ŋu akpɔ ɖokuidziɖuɖu ƒe kpɔɖeŋu nyuiwo le? (b) Nu kae kpe ɖe Yosef ŋu wòwɔ nu si sɔ esime Potifar srɔ̃ dze agbagba be yeable enu? (Kpɔ nɔnɔmetata si le nyati sia ƒe gɔmedzedze.)\n8 Biblia me kpɔɖeŋu kawoe ɖe ɖokuidziɖuɖu ƒe vevienyenye fia? Ðikeke mele eme o be àɖo ŋku ame geɖe siwo ŋu Biblia ƒo nu tsoe, siwo ɖu wo ɖokuiwo dzi le dodokpɔwo me la dzi. Wo dometɔ ɖekae nye Yakob viŋutsu Yosef. Eɖu eɖokui dzi esime wònye Farao ƒe dzɔlawo ƒe amegã, Potifar, ƒe aƒemesubɔvi. Potifar srɔ̃ va tsɔ eƒe susu ɖo Yosef, si “nya kpɔ hedze ɖeka ale gbegbe” la ŋu, eye wòdze agbagba be yeable enu ne ye kplii yewoadɔ. Nu kae kpe ɖe Yosef ŋu wòɖu tetekpɔ ma dzi togbɔ be nyɔnua ƒoe ɖe enu zi geɖe hã? Ðikeke mele eme o be, Yosef di ɣeyiɣi de ŋugble le nu gbegblẽ siwo ado tso eme ne meɖu eɖokui dzi o la ŋu. Eya ta, esi nyɔnua lé eƒe awu be wòadɔ ye gbɔ la, esi dzo le egbɔ. Yosef gblɔ be: “Aleke gɔ̃ mawɔ vɔ̃ gã sia gbegbe ahawɔ nu vɔ̃ ɖe Mawu ŋu?”—1 Mose 39:6, 9; xlẽ Lododowo 1:10.\n9. Nu kae nàte ŋu awɔ be nànɔ klalo aɖu tetekpɔwo dzi?\n9 Nu kae míesrɔ̃ tso Yosef ƒe kpɔɖeŋua me? Ðekae nye be, ɣeaɖewoɣi la, ehiã be míasi le tetekpɔ nu ale be míagada le Mawu ƒe sewo dzi o. Hafi ame aɖewo nava zu Ðasefowo egbea la, wonye nu tsu ɖulawo, aha tsu nolawo, atamanolawo, atike vɔ̃ɖi zãlawo kple ame siwo kpɔa gome le gbɔdɔdɔ manɔsenu kpakple nu gbegblẽ bubuwo me tsã. Le woƒe nyɔnyrɔxɔxɔ megbe gɔ̃ hã la, gomekpɔkpɔ le nu mawo me agate ŋu azu tetekpɔ na wo. Ke hã, ne nu siawo ƒe tetekpɔ aɖe va dze ŋgɔ wò la, tɔ sẽe nàde ŋugble le ale si wòagblẽ nu le ƒomedodo si le mia kple Yehowa dome ŋu la ŋu ale be esia nado ŋusẽ wò tameɖoɖo kplikpaa be nàɖu nu vɔ̃ ƒe dzodzrowo dzi. Àte ŋu adze agbagba abu nɔnɔme siwo ate ŋu akplɔ wò ade tetekpɔ me la ŋu do ŋgɔ eye nàtso nya me le ale si nàwɔ aƒo asa wo ŋu. (Ps. 26:4, 5; Lod. 22:3) Ne èkpɔ ɖokuiwò le nɔnɔme sia tɔgbi me la, do gbe ɖa na Yehowa be wòana nunya kple ɖokuidziɖuɖu wò be nàɖu tetekpɔa dzi.\n10, 11. (a) Nu kawo mee sɔhɛ geɖe tona le suku? (b) Nu kae ate ŋu akpe ɖe sɔhɛ Kristotɔwo ŋu be woaɖu nu gbegblẽ wɔwɔ ƒe nyaƒoɖeamenuwo dzi?\n10 Tetekpɔ si va Yosef dzi la tɔgbi dzea ŋgɔ sɔhɛ Kristotɔ geɖewo egbea. Bu nɔvinyɔnu Kim ƒe kpɔɖeŋua ŋu kpɔ. Eƒe sukuhati geɖewo kpɔa gome le gbɔdɔnuwɔnawo me, eye ne wogatrɔ va suku le kwasiɖaa ƒe gɔmedzedze la, wotsɔa gbɔdɔnuwɔna siwo me wokpɔ gome le la ƒoa adegbee. Esi Kim ya mekpɔa gome le nuwɔna mawo me o ta la, mekpɔa nya aɖeke gblɔna o. Kim gblɔ be yesena le ye ɖokui me ɣeaɖewoɣi be ‘yetsi akogo,’ eye ehatiwo bunɛ be etsi bome, le esi meɖoa gbe ɖi kple ŋutsu aɖeke o ta. Ke hã, Kim dze nunya elabe enyae be ele bɔbɔe ŋutɔ be gbɔdɔdɔ manɔsenu ƒe mɔ̃ naɖe sɔhɛwo. (2 Tim. 2:22) Eƒe sukuhatiwo bianɛ zi geɖe be egakpɔtɔ nye nyɔnuvi si menya ŋutsu o hã. Esia na mɔnukpɔkpɔe wòɖe nu si tae medi be yeakpɔ gome le gbɔdɔdɔnuwɔnawo me o la me na wo. Sɔhɛ Kristotɔ siwo ɖoe kplikpaa be yewoaɖu gbɔdɔdɔ manɔsenu ƒe nyaƒoɖeamenuwo dzi la nye dada na mí, eye wonye dada na Yehowa hã!\n11 Biblia ƒo nu tso ame siwo mete ŋu ɖu gbɔdɔdɔ manɔsenu ƒe tetekpɔwo dzi o la ŋu be woanye nuxlɔ̃amekpɔɖeŋu na mí. Eƒo nu tso nu wɔnublanui siwo ate ŋu ado tso ɖokuidzimaɖumaɖu ƒe agbenɔnɔ mawo me hã ŋu. Anyo be sɔhɛ ɖe sia ɖe si le nu si me Kim to la tɔgbi me tom la nade ŋugble le ɖekakpui bometsila si ŋu Lododowo ta 7 lia ƒo nu tsoe la ƒe ŋutinyaa ŋu. Bu afɔ si Amnon ɖe kple nu wɔnublanui siwo do tso eme hã ŋu kpɔ. (2 Sam. 13:1, 2, 10-15, 28-32) Dzilawo ate ŋu akpe ɖe wo viwo ŋu woasrɔ̃ ɖokuidziɖuɖu eye woadze nunya le ale si woawɔ nui le ŋutsu kple nyɔnu dome hadede ƒe nyawo me. Woate ŋu adzro Biblia me ŋutinya siawo me le ƒometadeaguɣi atsɔ akpe ɖe wo ŋu le go sia me.\n12. (a) Aleke Yosef ɖu eɖokui dzi le nuwɔwɔ kple nɔviaŋutsuwo me? (b) Nɔnɔme kawo mee wòahiã be míaɖu mía ɖokui dzi le?\n12 Yosef gaɖo ɖokuidziɖuɖu ƒe kpɔɖeŋu nyui aɖe ɖi na mí le go bubu aɖe hã me. Esi Yosef di be yeanya nu si le ye nɔviawo ƒe dzi me ta la, meɖe eɖokui fia wo esime wodo ɖe eŋkume le Egipte be yewoaƒle nuɖuɖu o. Eye esi eƒe seselelãmea nu va sẽ ale gbegbe be megate ŋu nɔ eɖokui lém o la, eɖe eɖokui ɖe aga eye wòfa avi. (1 Mose 43:30, 31; 45:1) Ne hati Kristotɔ alo wò ƒometɔ aɖe wɔ nu wòve wò la, ɖokuiwò dzi ɖuɖu abe ale si Yosef wɔe ene akpe ɖe ŋuwò be màtsi dzi awɔ nu si ava ve wò emegbe o. (Lod. 16:32; 17:27) Ne woɖe wò ƒometɔ aɖe le haa me la, ahiã be nàɖu wò seselelãme dzi ale be nàƒo asa na hadede kplii madzemadzee. Ame ɖokui dzi ɖuɖu le nɔnɔme siawo me mevana le eɖokui si o, ke hã, enɔa bɔbɔe wu ne míeɖo ŋku edzi be míele Mawu ƒe kpɔɖeŋu srɔ̃m hele nu si wòdi tso mía si la wɔm.\n13. Nu kae míate ŋu asrɔ̃ tso Fia David ƒe ŋutinyaa me?\n13 Biblia ƒo nu tso Fia David ƒe kpɔɖeŋu ɖedzesi aɖe ŋu. Ŋusẽ geɖe nɔ David si, gake esi Saul kple Simei wɔ nu wòvee la, eɖu eɖokui dzi eye mezã eƒe ŋusẽa tsɔ tu nu kpli wo o. (1 Sam. 26:9-11; 2 Sam. 16:5-10) Gake menye ɣesiaɣie David te ŋu ɖu eɖokui dzi o. Esia dze ƒãa le woa kple Bat-Seba ƒe nu vɔ̃a kpakple afɔ si wòɖe esi Nabal wɔ nu ŋukeklẽtɔe la me. (1 Sam. 25:10-13; 2 Sam. 11:2-4) Ke hã, míate ŋu asrɔ̃ nu vevi aɖewo tso David gbɔ. Gbã, ehiã be dzikpɔla siwo le Mawu ƒe amewo dome egbea la nanɔ ŋudzɔ be woaɖu wo ɖokuiwo dzi ale be woagazã woƒe ŋusẽa madzemadzee o. Evelia, mele be ame aɖeke naɖe ŋu ɖi ahasusui be tetekpɔ mate ŋu aɖu ye dzi o.—1 Kor. 10:12.\nNU SIWO ATE ŊU AKPE ÐE ŊUWÒ\n14. Nu kae dzɔ ɖe nɔviŋutsu aɖe dzi gbe ɖeka, eye nu ka tae wòle vevie be míaɖu mía ɖokui dzi le nɔnɔme ma tɔgbi me?\n14 Nu kae nàte ŋu awɔ be nàɖu ɖokuiwò dzi geɖe wu? Bu nudzɔdzɔ sia ŋu kpɔ. Ŋutsu aɖe ku ʋu va lɔ Luigi ƒe ʋu megbe. Togbɔ be ŋutsua gbɔe vodadaa tso hã la, edzu Luigi eye wòdi be yeada kɔ kplii gɔ̃ hã. Luigi do gbe ɖa na Yehowa be wòakpe ɖe ye ŋu yealé ye ɖokui kpoo, eye yeana ŋutsua ƒe dzi nafa, gake ŋutsua gbe nugɔmesese. Luigi de dzesi nugblẽfexeɖoɖo ƒe nyatakakawo le ŋutsua ƒe ʋua ŋu eye wòdzo le egbɔ esime ŋutsua gakpɔtɔ nɔ ɣlidodo dzi. Le kwasiɖa ɖeka megbe esi Luigi nɔ gbeadzi eye wòtrɔ yi nyɔnu aɖe si ɖe ɖetsɔleme fia gbɔ la, eva nyae be sigbeɖe nyɔnua srɔ̃e nye ʋukula ma! Edze ŋukpe dzi na ŋutsua eye wòɖe kuku na Luigi ɖe nɔnɔme si wòɖe fia le mɔa dzi ta. Egblɔ na Luigi be yeakpɔ eƒe nugblẽfexeɖoɖo ƒe dɔwɔƒea ale be woaxe fea nɛ kaba. Ŋutsua kpɔ gome le Biblia me dzeɖoɖoa me eye wòkpɔ dzidzɔ ɖe nu si me wodzro la ŋu. Esi Luigi trɔ bu nu si dzɔ va yi ŋu la, ekpɔe be enyo ŋutɔ be yelé ye ɖokui kpoo le nudzɔdzɔ ma me eye wòkpɔe hã be ne ɖe yedo dziku la, esia agblẽ nu ale gbegbe.—Xlẽ 2 Korintotɔwo 6:3, 4.\nÐokuidziɖuɖu alo ɖokuidzimaɖumaɖu ate ŋu akpɔ ŋusẽ ɖe míaƒe Kristotɔwo ƒe subɔsubɔdɔa dzi le mɔ aɖe nu (Kpɔ memama 14)\n15, 16. Aleke Biblia-sɔsrɔ̃ ate ŋu akpe ɖe wò kple wò ƒomea ŋu miasrɔ̃ ɖokuidziɖuɖu?\n15 Biblia-sɔsrɔ̃ veviedodotɔe ate ŋu akpe ɖe Kristotɔwo ŋu woasrɔ̃ ɖokuidziɖuɖu. Ðo ŋku edzi be Mawu gblɔ na Yosua be: “Mègaɖe nu le Segbalẽ sia ŋu o, ke boŋ xlẽe kple gbe blewu zã kple keli, be nàwɔ nu siwo katã woŋlɔ ɖe eme la dzi pɛpɛpɛ; ekema wò mɔwo adze edzi na wò, eye àwɔ nu le nunya me.” (Yosua 1:8) Gake aleke Biblia-sɔsrɔ̃ ate ŋu akpe ɖe ŋuwò be nàsrɔ̃ ɖokuidziɖuɖu?\n16 Abe ale si míekpɔe va yi ene la, ŋutinya vovovowo le Biblia me siwo ɖe nu nyui siwo dona tso ɖokuidziɖuɖu me kple nu gbegblẽ siwo dona tso ɖokuidzimaɖumaɖu me fia. Susu aɖe tae Yehowa na woŋlɔ ŋutinya mawo ɖi. (Rom. 15:4) Aleke gbegbe wòaɖe vi na mí be míaxlẽ ŋutinya mawo, ade ŋugble le wo ŋu ahasrɔ̃ wo nyuie ye nye esi! Dze agbagba nàkpɔ ale si nàte ŋu awɔ nufiame si le wo me ŋu dɔ wòaɖe vi na wò ŋutɔ kple wò ƒomea. Bia Yehowa be wòakpe ɖe ŋuwò nàwɔ ɖe aɖaŋuɖoɖo siwo le eƒe Nyaa me dzi. Ne ède dzesii be yemete ŋu ɖua ye ɖokui dzi le go aɖewo me o la, lɔ̃ ɖe edzi. Eyome, do gbe ɖa tso eŋu, eye nàdze agbagba awɔ dɔ tso eŋu. (Yak. 1:5) Ne èku nu me le Kristotɔwo ƒe agbalẽwo me la, ɖikeke mele eme o be àke ɖe nyati siwo agakpe ɖe ŋuwò geɖe wu le esia wɔwɔ me ŋu.\n17. Aleke dzilawo ate ŋu akpe ɖe wo viwo ŋu be woasrɔ̃ ɖokuidziɖuɖu?\n17 Aleke nàte ŋu akpe ɖe viwòwo ŋu be woasrɔ̃ ɖokuidziɖuɖu? Dzilawo nyae be sɔhɛwo medzɔ kple ɖokuidziɖuɖu o. Eye abe ale si wòle le nɔnɔme nyui bubu siwo katã wòle be ɖeviwo nasrɔ̃ gome ene la, ele be dzilawo naɖo kpɔɖeŋua na wo viwo. (Ef. 6:4) Eya ta, ne èkpɔe be ele sesẽm na viwòwo be woaɖu wo ɖokuiwo dzi la, bia ɖokuiwò be, ɖe yele kpɔɖeŋu nyui ɖom ɖi na wo hã. Mègabu ŋusẽ nyui si gomekpɔkpɔ le gbeadzisubɔsubɔdɔa, kpekpeawo dede kple ƒometadedeagu me edziedzi kpɔna ɖe wo dzi la nu tsɛe o. Ne ɖeviawo bia nane tso asiwò eye wòhiã be nàgbe la, mègavɔ̃ be nàgblɔ be ao o! Yehowa ɖo seɖoƒe na Adam kple Xawa, eye seɖoƒe mawo ate ŋu akpe ɖe wo ŋu woasrɔ̃ bubudede Yehowa ƒe ŋusẽ ŋu hafi. Nenema kee ne dzilawo mlaa wo viwo eye woɖoa kpɔɖeŋu nyui na wo la, esia ate ŋu akpe ɖe wo ŋu woasrɔ̃ ɖokuidziɖuɖu. Nu nyuitɔ kekeake siwo nàte ŋu awɔ na viwòwo dometɔ ɖekae nye be nàkpe ɖe wo ŋu woalɔ̃ faa abɔbɔ ɖe Mawu ƒe ŋusẽ te eye woade bubu eƒe sededewo ŋu.—Xlẽ Lododowo 1:5, 7, 8.\n18. Nu ka tae nàte ŋu aka ɖe edzi be hadede nyuiwo aɖe vi na wò?\n18 Èɖanye dzila alo mènye dzila o, mele be nàŋe aɖaba aƒu ale si wòle vevie be nàdze xɔlɔ̃ nyuiwo la dzi o. De ha kple ame siwo ade dzi ƒo na wò be nàti taɖodzinu nyuiwo yome ahaƒo asa na kuxiwo. (Lod. 13:20) Hadede kple ame siwo lɔ̃ Yehowa akpɔ ŋusẽ nyui ɖe dziwò, eye esia aʋã wò nàsrɔ̃ woƒe ɖokuidziɖuɖu ƒe kpɔɖeŋu. Eye ɖikeke mele eme o be wò agbe nyui nɔnɔ ade dzi ƒo na xɔ̃wòwo nenema ke. Ne míeva zu ɖokuidziɖulawo la, míaƒe nu adze Mawu ŋu, míase vivi na agbea, eye mía kple míaƒe ame lɔlɔ̃wo míase vivi na nu nyuiwo ɖekae.


Lé Dzi Ðe Ƒo—Yehowa Li Kpli Wò! | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Azerbaijani Azerbaijani (Cyrillic) Bicol Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Mizo Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zande Zulu\n“Lé dzi ɖe ƒo, eye nàsẽ ŋu. . . . Yehowa, wò Mawu la, li kpli wò.”—YOS. 1:9.\nNu kae wòhiã be Yosua nawɔ be wòado ŋusẽ eƒe xɔse eye dzi nanɔ eƒo geɖe wu?\nDzideƒo ƒe kpɔɖeŋu kae wɔ dɔ ɖe dziwò?\nAme ka ƒe xɔse kple dzideƒo ƒe kpɔɖeŋue ate ŋu akpe ɖe ŋuwò nàwɔ gbeƒãɖeɖedɔa?\n1, 2. (a) Nɔnɔme nyui kawoe ate ŋu akpe ɖe mía ŋu míado dzi le dodokpɔwo me dzidzedzetɔe? (b) Aleke nàɖe xɔse gɔmee? Wɔ eƒe kpɔɖeŋu.\nYEHOWA subɔsubɔ naa míekpɔa dzidzɔ. Ke hã mí Mawu subɔlawo hã míekpea fu siwo amegbetɔwo katã kpena, eye ate ŋu adzɔ be “[míakpe] fu le dzɔdzɔenyenye ta” hã. (1 Pet. 3:14; 5:8, 9; 1 Kor. 10:13) Be míado dzi le dodokpɔ siawo me dzidzedzetɔe la, míehiã xɔse kple dzideƒo.\n2 Nu kae nye xɔse? Apostolo Paulo ŋlɔ bena: ‘Xɔse nye dziɖoɖo ɖe nu siwo wole mɔ kpɔm na la ŋu kakaɖedzitɔe, kpeɖodzi si dze kɔtɛ be nu siwo kpɔm womele o la li ŋutɔŋutɔ.’ (Heb. 11:1) Biblia bubu aɖe ɖe eme be: “Xɔse nye nu siwo míele mɔ kpɔm na la ƒe kpeɖodzigbalẽ. Xɔse nye kaka ɖe nu siwo míate ŋu akpɔ kple ŋku o la dzi.” (The Simple English Bible) Ne wotsɔ nunɔamesi aɖe na mí hewɔ agbalẽ ɖe edzi na mí la, míekana ɖe edzi be nua zu mía tɔ. Esi míexɔe se be Mawu tea ŋu wɔa eƒe ŋugbedodowo dzi ɣesiaɣi ta la, ɖeko wòle abe ɖe wòna kpeɖodzigbalẽ xɔasi aɖe mí ene. Míaƒe xɔse na míekana ɖe edzi bliboe be míava kpɔ Mawu ƒe ŋugbedodowo me vava teƒe, eye be nu siwo katã wògblɔ na mí le eƒe Nyaa me la nye nyateƒe, “nu siwo míate ŋu akpɔ kple ŋku o” gɔ̃ hã.\n3, 4. (a) Nu kae dzinɔameƒo nye? (b) Mɔ ɖeka ka dzie míate ŋu ato ado ŋusẽ míaƒe xɔse eye dzi nanɔ mía ƒo geɖe wu?\n3 Dzinɔameƒo nye nuƒoƒo alo nuwɔwɔ vɔvɔ̃manɔmee ne kuxi sesẽ aɖe alo afɔku aɖe dze ŋgɔ mí. Ne dzi le mía ƒo la, ŋusẽ nɔa mía ŋu, míewɔa kalẽ, eye míelɔ̃na be míakpe fu gɔ̃ hã ɖe míaƒe dzixɔse ta.—Marko 6:49, 50; 2 Tim. 1:7.\n4 Mí katã míedina be xɔse nanɔ mía si eye dzi nanɔ mía ƒo. Gake tsɔe be míawo ŋutɔwo míede dzesii be míehiã xɔse kple dzideƒo geɖe wu. Mawu subɔla akpe geɖe siwo ɖe xɔse kple dzinɔameƒo fia la ƒe kpɔɖeŋuwo le Biblia me. Eya ta mɔ ɖeka aɖe si dzi míate ŋu ato ado ŋusẽ míaƒe xɔse eye dzi nanɔ mía ƒo geɖe wue nye be míade ŋugble le kpɔɖeŋu siawo dometɔ aɖewo ŋu.\nYEHOWA NƆ KPLE YOSUA\n5. Nu kawoe Yosua hiã hafi wòate ŋu akplɔ Israel viwo dzidzedzetɔe?\n5 Mina míade ŋugble le nane si dzɔ ƒe 3,500 ye nye esi va yi la ŋu kpɔ. Ɣemaɣi la, ƒe 40 aɖewo va yi tso esime Yehowa tsɔ alɔ sesẽ ɖe Israel vi miliɔn geɖe tso kluvinyenye me le Egipte. Nyagblɔɖila Mose ye nɔ ŋgɔ na wo. Exɔ ƒe 120 ɣemaɣi, ekpɔ Ŋugbedodonyigbaa le adzɔge ɖaa eye emegbe eku ɖe Nebo To la tame. Yosua, ame si xɔ ɖe eteƒe la, nye ŋutsu si ‘nunyagbɔgbɔ yɔ fũu.’ (5 Mose 34:1-9) Azɔ Israel viwo le dzadzraɖoɖi be yewoaxɔ Kanaan-nyigba la. Hafi Yosua nate ŋu akplɔ wo dzidzedzetɔe la, ahiã be nunya si tso Mawu gbɔ nanɔ esi. Ele be wòaxɔ Yehowa dzi se, wòalé dzi ɖe ƒo eye wòasẽ ŋu.—5 Mose 31:22, 23.\n6. (a) Le Yosua 23:6 ƒe nya nu la, nu ka tae míehiã dzideƒo ɖo? (b) Nu kae míesrɔ̃ tso Dɔwɔwɔwo 4:18-20 kple Dɔwɔwɔwo 5:29 me nyawo me?\n6 Anɔ eme godoo be nunya, dzideƒo kple xɔse si Yosua ɖe fia le ƒe gbogbo siwo wotsɔ wɔ aʋa kple Kanaantɔwo hafi xɔ woƒe anyigba la me do ŋusẽ Israel viwo. Menye ɖeko wòhiã be dzi nanɔ wo ƒo ɖe aʋawɔwɔ ŋu o, ke ehiã hã be dzi nanɔ wo ƒo be woaɖo to Mawu ƒe gbe. Do ŋgɔ teti na Yosua ƒe ku la, egblɔ na wo be: “Milé dzi ɖe ƒo vevie, ne mialé nu siwo katã woŋlɔ ɖe Mose ƒe segbalẽa me la me ɖe asi, eye miawɔ wo dzi, eye migadze ɖe ɖusi alo mia me o.” (Yos. 23:6) Míawo hã míehiã dzideƒo be míaɖo to Yehowa ƒe gbe ɣeawokatãɣi, vevietɔ ne amegbetɔ tsɛwo bia tso mía si be míawɔ nu siwo tsi tsitre ɖe Mawu ƒe lɔlɔ̃nu ŋu. (Mixlẽ Dɔwɔwɔwo 4:18-20; 5:29.) Ne míedo gbe ɖa na Yehowa eye míeɖo dzi ɖe eŋu la, akpe ɖe mía ŋu be dzideƒo si míehiã la nasu mía si.\nALE SI NÀWƆ BE WÒ MƆWO NADZE EDZI NA WÒ\n7. Hafi Yosua nate ŋu awɔ nu dzinɔameƒotɔe eye wòakpɔ dzidzedze la, nu kae wòhiã be wòawɔ?\n7 Hafi dzideƒo si míehiã be míawɔ Mawu ƒe lɔlɔ̃nu nasu mía si la, ele be míasrɔ̃ eƒe Nya la eye míawɔ ɖe emenyawo dzi. Nya siae wogblɔ na Yosua esime wòva xɔ ɖe Mose teƒe be: “Lé dzi ɖe ƒo, eye nàsẽ ŋu vevie ko; lé se, siwo katã nye dɔla Mose de na wò la me ɖe asi, eye nàwɔ wo dzi. . . . Mègaɖe nu le segbalẽ sia ŋu o, eye nàbu eŋu zã kple keli, ne nàlé nu siwo katã woŋlɔ ɖe eme la me ɖe asi, eye nàwɔ wo dzi; elabena eya ko hafi [wò mɔwo adze edzi na wò, eye àwɔ nu le nunya me, NW].” (Yos. 1:7, 8) Yosua wɔ ɖe aɖaŋuɖoɖo sia dzi, eye ‘eƒe mɔwo dze edzi nɛ.’ Ne míawo hã míewɔ ɖe aɖaŋuɖoɖo ma dzi la, dzi anɔ mía ƒo geɖe wu eye míakpɔ dzidzedze le Mawu ƒe subɔsubɔdɔa me.\nMíaƒe ƒe 2013 ƒe mawunyakpukpuia ye nye: “Lé dzi ɖe ƒo, eye nàsẽ ŋu. . . . Yehowa, wò Mawu la, li kpli wò.”—Yosua 1:9\n8. Afi kae woɖe ƒe 2013 ƒea ƒe mawunyakpukpuia tso, eye aleke nèkpɔe be nya mawo akpe ɖe ŋuwòe?\n8 Esi Yosua see Yehowa gagblɔ nɛ be, ‘Lé dzi ɖe ƒo, eye nàsẽ ŋu, ŋɔ megadzi wò o, eye dzidzi megaƒo wò oa. Elabena Yehowa, wò Mawu la, li kpli wò le afi sia afi, si nàyi’ la, esia anya de dzi ƒo nɛ ŋutɔ. (Yos. 1:9) Yehowa li kple míawo hã. Eya ta dodokpɔ ka kee ɖava mía dzi o, mele be ‘ŋɔ nadzi mí alo dzidzi naƒo mí o.’ Nya si le vevie na mí wue nye esi wògblɔ be: “Lé dzi ɖe ƒo, eye nàsẽ ŋu. . . . Yehowa, wò Mawu la, li kpli wò.” Yosua 1:9 ƒe nya siae wotia be wòanye ƒe 2013 ƒea ƒe mawunyakpukpuia. Nya siawo kple ame bubu siwo ɖe xɔse kple dzideƒo fia ƒe nyawo kpakple woƒe kpɔɖeŋuwo ado ŋusẽ mí le ɣleti siwo gbɔna me godoo.\nDZI NƆ WO ƑO WOTIAE BE YEWOAWƆ MAWU ƑE LƆLƆ̃NU\n9. Mɔ kawo nue Raxab ɖe xɔse fia hewɔ nu dzinɔameƒotɔe le?\n9 Esime Yosua dɔ ŋkutsala eve ɖe Kanaan-nyigba dzi la, Raxab, gbolo la, tsɔ wo ɣla eye wòna futɔwo to mɔ bubu dzo. Esi wòxɔ Mawu dzi eye wòwɔ nu dzinɔameƒotɔe la, wokpɔ woa kple eƒe aƒemetɔwo ta esime Israel viwo tsrɔ̃ Yerixo dua. (Heb. 11:30, 31; Yak. 2:25) Le nyateƒe me la, Raxab dzudzɔ gbolowɔwɔ ale be yeadze Yehowa ŋu. Ame aɖewo siwo va zu Kristotɔwo la ɖe xɔse fia hewɔ nu dzinɔameƒotɔe nenema ke. Woʋli vevie wɔ tɔtrɔ mawo tɔgbi le woƒe agbenɔnɔ me be Mawu nakpɔ ŋudzedze ɖe yewo ŋu.\n10. Nɔnɔme ka mee Rut tiae le be yeasubɔ Mawu vavã la le, eye aleke Yehowa yrae?\n10 Le Yosua ƒe ku megbe la, Rut, si nye Moabtɔ la, lé dzi ɖe ƒo hetiae be yeasubɔ Mawu vavã la. Esi srɔ̃a si dɔ alɔ̃ le ku me la nye Israel ŋutsu ta la, anɔ eme godoo be ese nya aɖewo tso Yehowa ŋu kpɔ. Lɔ̃xoa, Naomi, yi ɖanɔ Moab-nyigba dzi gake azɔ la, eʋu tso afi ma trɔ yina Israel du si nye Betlexem me nɔ ge. Esi wonɔ mɔa dzi la, Naomi gblɔ na Rut be wòatrɔ ayi wo de, gake Moab-nyɔnu la ɖo eŋu nɛ be: “Mègaƒoe ɖe nunye be, magblẽ wò ɖi agbugbɔ le yowòme o! . . . Wò dukɔ anye nye dukɔ, eye wò Mawu anye nye Mawu.” (Rut 1:16) Nu ma tututue Rut wɔ. Ɣeyiɣi aɖe megbe la, ŋutsu aɖe si nye Naomi ƒe ƒometɔ, si ŋkɔe nye Boas, la ɖe Rut, eye wòdzi ŋutsuvi, eye wòva zu David kple Yesu mama. Ɛ̃, eme kɔ ƒãa be Yehowa yraa ame siwo xɔa eyama dzi se hewɔa nu dzinɔameƒotɔe la.—Rut 2:12; 4:17-22; Mat. 1:1-6.\nAME GEÐE TSƆ WOƑE AGBE DE AFƆKU ME!\n11. Aleke Yehoyada kple Yoseba wowɔ nu dzideƒotɔe, eye nu kae do tso esia me?\n11 Ne míekpɔe be Mawu nɔ anyi kple ame siwo tsɔ eƒe lɔlɔ̃nu wɔwɔ kple woƒe haxɔsetɔwo ƒe nyonyo ɖo nɔƒe gbãtɔ la, esia doa ŋusẽ míaƒe xɔse eye wònaa dzi gaɖoa mía ƒo geɖe wu. Le kpɔɖeŋu me, de ŋugble le Nunɔlagã Yehoyada kple srɔ̃a nyɔnu Yoseba ŋu kpɔ. Le Fia Axazya ƒe ku megbe la, dadaa, Atalya, wu fiavi siwo susɔ la katã negbe Yoas ko, eye wòxɔ fiazikpuia sesẽe. Yehoyada kple Yoseba tsɔ woƒe agbe de afɔku me hekpɔ Axazya viŋutsuvi, Yoas, ta, eye wotsɔe ɣla ƒe ade sɔŋ. Le ƒe adrelia me la, Yehoyada na woɖo Yoas fiae hena wowu Atalya. (2 Fia. 11:1-16) Emegbe la, Yehoyada nɔ megbe na Fia Yoas le gbedoxɔa ɖɔɖɔɖo ŋuti dɔwo wɔwɔ me. Esi Yehoyada xɔ ƒe 130 eye wòku la, woɖii ɖe fiawo ɖiƒe, “elabena ewɔ nyui na Israel kple Mawu kpakple Eƒe aƒe la.” (2 Kron. 24:15, 16) Gakpe ɖe eŋu la, Yehoyada kple srɔ̃a ƒe nuwɔwɔ dzideƒotɔe alea kpɔ David ƒe fiaƒome si me Mesia la ava dzɔ tso mlɔeba la ta.\n12. Afɔ kae Ebed-Melex ɖe dzideƒotɔe?\n12 Ebed-Melex, si nye Fia Zedekiya ƒe aƒedzikpɔla la, tsɔ eƒe agbe de afɔku me ɖe Yeremiya ta. Fia la tsɔ Yeremiya de asi na Yuda amegã siwo tso enu alakpatɔe be etsi tsitre ɖe fia ŋu la, eye wotsɔe de vudo aɖe si me ba le la me, be wòaku ɖe afi ma. (Yer. 38:4-6) Togbɔ be Ebed-Melex nyae be yeƒe agbe ate ŋu aɖo afɔku me le esi amegãwo lé fu Yeremiya ta hã la, eyi ɖaƒo koko na Zedekiya be wòakpe ɖe nyagblɔɖila la ŋu. Zedekiya lɔ̃ ɖe edzi na Ebed-Melex, eye wòtsɔ ŋutsu 30 kpe ɖe eŋu be woayi aɖaɖe Yeremiya le vudoa me. Mawu to nyagblɔɖila la dzi ka ɖe edzi na Ebed-Melex be, ne Babilontɔwo va dze Yerusalem dzi la, womawui o. (Yer. 39:15-18) Ɛ̃, Mawu ɖoa eteƒe na ame siwo léa dzi ɖe ƒo heɖoa ŋu ɖe eŋu la.\n13. Aleke Hebrivi etɔ̃awo wɔ nu dzideƒotɔe, eye nu kae míate ŋu asrɔ̃ tso woƒe ŋutinya me?\n13 Le ƒe 600 lia D.M.Ŋ. me lɔƒo la, Mawu ɖo Hebrivi etɔ̃ siwo nye esubɔlawo la ƒe xɔse kple dzideƒo teƒe na wo. Fia Nebukadnezar ƒo amegã siwo le Babilon la nu ƒu hebia tso wo si be woabɔbɔ ade ta agu na sikalegba kɔkɔ si yeli la. Ame sia ame si mawɔ nu sia o la, woatsɔe ade kpodzo me wòaku. Hebrivi etɔ̃awo gblɔ na Nebukadnezar bubutɔe be: “Mía Mawu, si subɔm míele la, ate ŋu aɖe mí tso kpodzo bibi la me, eye wòate ŋu aɖe mí tso wò fia si me. Ke ne menɔ alea o hã la, fia, nyae be, míele wò mawuwo subɔ ge akpɔ gbeɖe o, eye míado gbe ɖa na sikalegba, si nèli anyi la o.” (Dan. 3:16-18) Woŋlɔ ale si Mawu ɖe Hebrivi etɔ̃awo nukutɔe la ŋuti nya wɔdɔɖeamedzi la ɖe Daniel 3:19-30. Ðewohĩ womele míawo ya de ge kpodzo me be míaku o, ke hã míetoa nuteƒewɔwɔ ƒe dodokpɔ sesẽwo me ɣeaɖewoɣi, eye míate ŋu aka ɖe edzi be Mawu ayra mí ne míexɔ eyama dzi se hewɔ nu dzideƒotɔe.\n14. Le Daniel ta 6 ƒe nya nu la, aleke Daniel wɔ nu dzideƒotɔe, eye nu kae do tso eme?\n14 Daniel xɔ Mawu dzi se eye wòwɔ nu dzideƒotɔe esime futɔwo ƒo nya ɖe Fia Dario nu wòde se be “ame sia ame, si abia nu mawu alo amegbetɔ bubu aɖe le ŋkeke blaetɔ̃ me, eye menye tso wò fia si ko o la, woatsɔe aƒu gbe ɖe dzatawo ƒe do me.” Esi Daniel nya see be fia la de asi segbalẽa te ko la, “eyi eƒe me le dziƒoxɔ, si ƒe fesrewo ʋu ɖo ta Yerusalem la me, eye wòdze klo do gbe ɖa na eƒe Mawu hekafui gbe ɖeka zi etɔ̃, abe ale si wòwɔna tsã ene.” (Dan. 6:7-11) Wotsɔ Daniel dzinɔameƒotɔ la ƒu gbe ɖe dzatawo ƒe do me, gake Yehowa ɖee.—Dan. 6:17-24.\n15. (a) Xɔse kple dzideƒo ƒe kpɔɖeŋu kae Akwila kple Priskila ɖo ɖi na mí? (b) Yesu ƒe nya si le Yohanes 13:34 la gɔme ɖe, eye aleke Kristotɔ geɖewo ɖe lɔlɔ̃ ma tɔgbi fiae?\n15 Biblia gblɔ be Akwila kple Priskila ‘tsɔ woawo ŋutɔwo ƒe kɔwo ɖo anyi ɖe Paulo ƒe luʋɔ ta,’ gake megblɔ ale si esia dzɔe o. (Dɔw. 18:2; Rom. 16:3, 4) Wowɔ nu dzideƒotɔe hewɔ ɖe Yesu ƒe sedede sia dzi be: “Se yeye nam mele mi, be mialɔ̃ mia nɔewo; abe ale si melɔ̃ mi ene la, miawo hã milɔ̃ mia nɔewo.” (Yoh. 13:34) Mose ƒe Sea bia be ame nalɔ̃ ehavi abe eya ŋutɔ ɖokui ene. (3 Mose 19:18) Gake Yesu ƒe sea nye se “yeye” le esi wòbia be míalɔ̃ mía haviwo ale gbegbe be míalɔ̃ faa atsɔ míaƒe agbe aɖo anyi ɖe wo ta abe ale si eya ŋutɔ wɔe ene ta. Kristotɔ geɖewo ɖe lɔlɔ̃ fia wo nɔewo esi ‘wotsɔ woƒe kɔwo ɖo anyi’ dzinɔameƒotɔe be yewoakpɔ yewoƒe haxɔsetɔwo ta be futɔwo ƒe asi nagasu wo dzi ne woawɔ fu wo loo alo awu wo o.—Mixlẽ 1 Yohanes 3:16.\nKristotɔ gbãtɔwo gbe be yewomana ta o\n16, 17. Xɔse ƒe dodokpɔ ka mee Kristo yomedzela gbãtɔwo to, eye aleke esia sɔ kple nu si me Kristotɔ aɖewo to le míaƒe ŋkekea me?\n16 Kristotɔ gbãtɔwo de ta agu na Yehowa ɖeɖe ko dzideƒotɔe, abe ale si Yesu wɔe ene. (Mat. 4:8-10) Wogbe be yewomado dzudzɔ ʋeʋẽe atsɔ ade bubu Roma fiagã la ŋu o. (Kpɔ nɔnɔmetataa.) Daniel P. Mannix ŋlɔ bena: “Kristotɔ ʋɛ aɖewo ŋutɔ koe na ta, togbɔ be wodoa dzo ɖe vɔsamlekpui si le fefewɔƒea dzi ɣesiaɣi be woazã gake. Nu si wodi tso gamenɔla si koe nye be wòawu lifi sue aɖe ɖe dzoa me, eye woanɛ Vɔsa ƒe Ðaseɖigbalẽ ahaɖe asi le eŋu. Woɖea eme hã nɛ nyuie be menye fiagã la subɔm wòle o; ɖeko wòle lɔlɔ̃m ɖe fiagã la ƒe mawunyenye dzi le esi wònye Roma-dukɔa ƒe dziɖula ta. Gake Kristotɔwo katã kloe melɔ̃ wɔ kɔnu ma be woaɖe asi le yewo ŋu o.”—Those About to Die.\n17 Wona mɔnukpɔkpɔ egbegbe Kristotɔ siwo wolé de Nazitɔwo ƒe fuwɔamegaxɔwo me, siwo woate ŋu awu, la enuenu be woade asi agbalẽ aɖe te be yewogbe nu le Yehowa gbɔ eye woaɖe asi le wo ŋu. Ke hã ame ʋɛ aɖewo ŋutɔ koe lɔ̃ de asi agbalẽ ma te. Le to aɖe me tɔwo tsɔtsrɔ̃ ɖa si yi edzi le Rwanda nyitsɔ laa me la, Tutsi kple Hutu Ðasefowo kpɔ wo nɔewo ta. Dzidodo le dodokpɔ mawo tɔgbi me biaa dzideƒo kple xɔse.\nÐO ŊKU EDZI—YEHOWA LI KPLI MÍ!\n18, 19. Xɔse kple dzideƒo ƒe kpɔɖeŋu siwo le Biblia me kawoe ate ŋu akpe ɖe mía ŋu míate ŋu awɔ míaƒe gbeƒãɖeɖedɔa?\n18 Mɔnukpɔkpɔ gã aɖe su mía si egbea be míele dɔ gãtɔ kekeake si wode asi na Mawu subɔla amegbetɔwo la wɔm, si nye gbeƒãɖeɖe Fiaɖuƒegbedeasia kple nusrɔ̃lawo wɔwɔ. (Mat. 24:14; 28:19, 20) Míedaa akpe geɖe ɖe Yesu ƒe kpɔɖeŋu si ɖeke mesɔ kplii o la ta! “Eyi tso du me yi du me kple kɔƒe yi kɔƒe nɔ gbeƒã ɖem henɔ Mawu fiaɖuƒea ŋuti nya nyui la gblɔm.” (Luka 8:1) Abe Yesu ene la, míehiã xɔse kple dzideƒo be míaɖe gbeƒã Fiaɖuƒegbedeasia. Le Mawu ƒe kpekpeɖeŋu me la, míate ŋu awɔ nu abe Noa, dzinɔameƒotɔ, si nye “dzɔdzɔenyenye ƒe gbeƒãɖela,” si mevɔ̃na o, si ɖe gbeƒã na “ame mavɔ̃mawuwo ƒe xexe aɖe” si wole tsɔtsrɔ̃ ge emegbe kpuie to xexea me katã ƒe tsiɖɔɖɔ aɖe dzi, la ene.—2 Pet. 2:4, 5.\n19 Gbedodoɖa kpena ɖe mía ŋu le míaƒe gbeƒãɖeɖedɔa me. Esime wonɔ Kristo yomedzela aɖewo yome tim eye wodo gbe ɖa be Mawu nana ‘yewoagblɔ eƒe nya la kple dzideƒo’ la, Mawu se woƒe gbedodoɖaa. (Mixlẽ Dɔwɔwɔwo 4:29-31.) Ne gomekpɔkpɔ le tso aƒe me yi aƒe me dɔa me ɖoa vɔvɔ̃ na wò eye nèdo gbe ɖa na Yehowa be wòana dzideƒo kple xɔse geɖe ye la, aɖo wò gbedodoɖaa ŋu na wò.—Mixlẽ Psalmo 66:19, 20. *\n20. Esi míenye Yehowa subɔlawo ta la, ame kawoe le klalo be yewoakpe ɖe mía ŋu?\n20 Mele bɔbɔe be míayi edzi anɔ Mawu ƒe lɔlɔ̃nu wɔm esime míele dodokpɔwo me tom le xexe vɔ̃ɖi sia si me xaxawo bɔ ɖo la me o. Ke hã womegblẽ mí ɖi o. Mawu li kpli mí. Via, si nye hamea ƒe Ta la, hã li kpli mí. Eye Yehowa ƒe Ðasefo 7,000,000 kple edzivɔ siwo le xexea me godoo la hã li kpli mí. Mina mía kpli wo siaa míayi edzi axɔ Mawu dzi se eye míaɖe gbeƒã nya nyui la. Ƒe 2013 ƒe mawunyakpukpuia si nye, “Lé dzi ɖe ƒo, eye nàsẽ ŋu. . . . Yehowa, wò Mawu la, li kpli wò” la, akpe ɖe mía ŋu míawɔ esia.—Yos. 1:9.\n^ mm. 19 Kpɔ ame siwo wɔ nu dzideƒotɔe la ƒe kpɔɖeŋu bubuwo le nyati si nye “Lé Dzi Ðe Ƒo, Eye Nàsẽ Ŋu Vevie” si dze le February 15, 2012, ƒe Gbetakpɔxɔ me la me.\nLé Dzi Ðe Ƒo Yehowa Li Kpli Wò!